16:08 / 26.10.2021 | Allohning quli | 510\nАссалому алайкум! Устоз ёшим 23 да онамни бир кишига никоҳга берганмиз. Буни фақат оилавий ўзимиз биламиз мен ҳамда опам розилик берганмиз. Ана шу одам моддий томонлама ёрдам бериб туради. Саволим шуки гоҳ-гоҳида у одам бизникига кечаси келиб туради. Бемалол кундузи келолмайди сабаби ҳамадан сир қилганмиз. Ёшлари катталиги боис уялганмизми, шундай. Хуллас кечаси келиб туради, баъзида онам истамеди келишини шунда менга уйда эмас деб қўй ёки мазаси йўқ деб қўй дейди. Кейин мен ёлғон гапириб биз қариндошимизникидамиз дейман ёки мазаси йўқ эди ухлаб қопти, хуллас турли ёлғоз бўлса айтаман. Мен бир ҳадисни ўқиб қолдим. Эри тўшакка чақирса йўқ демаслик кераклигини бу эса катта гуноҳлиги ҳақида. Энди бу нарсани онамга айта олмайман ўзи биласиз. Онам менга ундай деб қўй бундай деб қўй деса йўқ ёлғон гапирмайман деб унамиман. Кейин ичимда хиралик пайдо бўлади онамни ёши каттароқ ростдан онам қариди ёш қиз эмас, мажбур бўлади, у одам келиб кетади. Онамни ўйлаб сиқиламан. Ўзимни даюсдек хис қилиб тавба қиламан. Ахир уларни никоҳи бор нега ундай бўламан деб ўзимни овутаману бироқ эркакликга сира тўғри келмаябди. Шу ҳолатда онамни гапига кириб онам хохламаганда хўп деб ёлғон гапириб қўйишлигим жоизми? Ёки ундай қилмайми? У киши билан шу тўғрисида кўп можоро бўлди кўп ёлғон гапирасан деб у одам онамдан шикоят қилиб кўп хафа бўлади. Унақанги ёмон одамлар эмас иккаласи ҳам. Шу жанжаллар натижасида мен айтдим онам катта аёл бўлиб қолди-да энди. Деб бир очиқ гапирдим. Шунда жим бўлди-ю яна вақтлар ўтиб шу нарса яна кўтарилди. Бир жахл устида ҳам мен нима сўраса берсам, нима сўраса қилиб берсам, нега у унақа қилади деди. Яъни хотинлик вазифасини ўтамедими мен ўз ишимни қилябман нимага у қилмеди деб гапирди. Бу менга умуман ёқмади ажралишилар унда керемас деб жахл қилган эдим жим бўлиб қолди. Яна жим бўлади кейин яна шунақа майда-чуда гаплар. Устоз Аллоҳ сиздан рози бўлсин, айтингчи у одамни ана шу гапи қанчалик тўғри? Иккисини бир-бирига озгина кўнгли бор ва онамни у инсонга ҳам моддий томонлама эхтиёжи бор. Мен Аллоҳдан бўлиб ишларим сира юришмаябди. Валлоҳи рисқим кенг бўлиб барака кирса қўлимга уйланаман ва у одамни келтирме қўяман, ичимда бу ёниб туради. Бироқ яхшиликларини унутмиман, роса ёрдам қилган. Аллоҳ сиздан рози бўлсин шариятда бу ҳолатда қандай йўл тутишим керак. Охиратда Онамга оқ бўлишдан ҳам даюслик дан ҳам наузибиллаҳ! Аллоҳ сақласин. Бизга маслахат беринг. Ўзимга қараб Аллоҳдан ҳам онамдан ҳам уялиб кетябман.\n– Ва алайкум ассалом! Ëлғон гапирманг. У кишининг талаби тўғри. Сиз эр-хотиннинг орасига аралашманг. Ўзилари муомалалрини қилиб олишсин. Никоҳи бор кишига нисбатан муносабатингизда даюсликка жой йўқ. Уни келтирмайман дейишга ҳаққингиз йўқ. Валлоҳу аълам!\nСавол ва таклиф


InfinBank — Интернетда фирибгарликнинг кенг тарқалган схемаси\nБолага ёрдам бериш\nСхема: фирибгарлар даволанишга муҳтож бўлган болалар ёки ҳайвонларнинг фотосуратларини ижтимоий тармоқларга жойлаштиришади ва маълум бир ҳисоб-рақамига ёки картага пул юборишни сўрашади.\nЭсингизда бўлсин: хайрия ташкилотлари ҳар доим барча изоҳлар ва ҳужжатларнинг нусхаларини тақдим этишга тайёр бўладилар.\nДўстингизга ёрдам бериш\nСхема: сизга дўстингиздан унга қарз беришингиз сўралган хабар келади. Бунда дўстингизнинг ҳисоб қайдномасига фирибгарлар паролни бузиб кирган бўлишлари мумкин ва улар сиздан исталган миқдорда пул олишга ҳаракат қилишади.\nШунинг учун дўстингиз билан шахсан боғланмагунингизча асло пул ўтказманг!\nСавдо платформалари (масалан, OLX)\nСхема: Сиз интернетда жойлаштирган товар учун олдиндан картангизга пул ўтказишади. Кейин эса узр сўрашади ва турли баҳоналар билан пулни қайтариб беришингизни сўрашади, аммо бунда пулни ўтказишингиз учун умуман бошқа карта рақамини айтишади.\nШу тариқа сиз ўғирланган картадан пулни ечиб олишга қаратилган фирибгарлик схемасининг иштирокчисига айланасиз.\nҲушёр бўлинг ва ўз молиявий маблағларингизни эҳтиёт қилинг!


Обама Африка сафарини бошлади\n24 октябр 2021, Тошкент вақти: 20:45\nБарак Обама АҚШ президенти сифатида илк бор Африканинг Гана давлатига сафар қилди.\nОқ уй раҳбари Ганада демократия ўрнатилгани, ҳукуматнинг коррупцияга қарши кураш олиб бораётгани ҳамда мамлакатнинг иқтисодий кўрсаткичлари ошиб бораётгани боис Африка бўйлаб сафарини айнан ушбу давлатдан бошлашга қарор қилганини билдирди.\nГанага келгач, Барак Обама ўтган йил декабр ойида президент этиб сайланган Жон Атта Милс билан сўзлашувлар олиб борди.\nАҚШ президентининг, шунингдек, мамлакат парламентида нутқ сўзлаши ва ўтмишда қулларни Америкага юборишга хизмат қилган Гана қирғоқларидаги портлардан бирига бориши кутилмоқда.\nГанага келишдан аввал Обама Италияда Катта саккизлик саммитида иштирок этди.\nУч кун давом этган саммит давомида Катта саккизлик етакчилари глобал молиявий бўҳрон, иқлим ўзгариши ва Африка давлатларига озиқ-овқат ёрдами кўрсатиш масалаларини муҳокама қилдилар.


Қозоқ расмийси: 'Тони Блейрнинг маслаҳати бебаҳо' - BBC News O'zbek\nҚозоқ расмийси: 'Тони Блейрнинг маслаҳати бебаҳо'\n23 Октябр 2011\nБританияда нашр этиладиган нуфузли рўзномалар хабар беришича, мамлакатнинг собиқ бош вазири Тони Блейр Қозоғистон ҳукуматига иқтисодий ислоҳотлар ҳамда Қозоғистонни Ғарбга қандай тақдим этиш борасида маслаҳат беради.\nБу ҳақда Лондонда нашр этиладиган қатор рўзномалар мақола эълон қилганлар.\n"Телеграф" рўзномасининг мақоласи "Тони Блейр Қозоғистоннинг баҳсли ҳукуматига ёрдам бермоқда" деб номланади.\n"Файнэшнл Таймс" эса мақоласини "Блейр Қозоғистоннинг ҳуснига оро бераяпти" дея сарлавҳалаган.\nЯна бир мақола эса "Тони Блейр нефтга бой мижозидан миллионларни олмоқда" деб номланган.\nХабарларга кўра, Британиянинг собиқ Лейборист бош вазири ҳукуматдалиги пайтида ўзи билан бирга ишлаган таниқли шахслар Алистер Кэмпбелл и Джонатан Пауэллдан иборат гуруҳ тузган, уларнинг вазифаси Қозоғистон раҳбариятига маслаҳат беришдан иборат.\n"Файнэшнл Таймс"га кўра, Остонадаги Қозоғистон расмийларидан бири ушбу келишув Қозоқ ҳукумати ва жаноб Блейр ўртасида эканини тасдиқлаган, бироқ Британиянинг собиқ бош вазирига қанча ҳақ тўланишини очиқламаган.\n"Унинг маслаҳати бебаҳо. Қозоғистон ундан сиёсатга ва иқтисодиётга тааллуқли энг яхши маслаҳатни олиши мумкин. Биз ундан яхшироқ маслаҳатчи тополмаймиз", деб айтган Қозоқ расмийси "Файнэшнл Таймс" рўзномасига.\nСобиқ бош вазир Блейр идораси "1991 йилда коммунизм қулаганидан буён қудратда бўлган Совет политбюроси аъзоси Нурсултон Назарбоев режимига маслаҳат бераётган Оврўподаги бир неча собиқ раҳбарлар орасида жаноб Блейрнинг ҳам борлиги"ни тасдиқлаган, бироқ келишув мазмуни борасида шарҳ беришдан бош тортган.\n"Телеграф" рўзномаси ёзишича, жаноб Блейрга йилига 8 миллион фунт стерлинг ҳақ тўлашга келишилган, "Файнэшнл Таймс" рўзномаси 13 миллион долларлик рақамни келтирган.\nЖаноб Блейрнинг ўзи бу рақамни нотўғри, деб айтган, бирор бир "шахсий даромад кўраётганини" рад этган.


Алисон Гилл: “Ўзбекистондаги вазият ёмонлашаётганига Ғарбнинг бефарқлиги ҳам сабабчидир”\nУмида Ниёзова ва бошқа ҳуқуқ ҳимоячиларининг қамоққа ташланишига нафақат қатағонларни кучайтираётган Ўзбекистон ҳукумати, балки Ғарб давлатларининг Ўзбекистондаги воқеаларга бефарқ бўлаётгани ҳам сабабчидир.\n2003-2005 йилларда “Ҳьюман райтс уотч”нинг Тошкентдаги ваколатхонасига раҳбарлик қилган, ҳозир ташкилотнинг Москвадаги бўлимини бошқараётган Алисон Гилл “Интернейшнл Ҳералд Трибюн” газетасида эълон қилинган “Ҳаётларни қутқариш вақти келди” сарлавҳали мақоласида айнан шу фикрни илгари сурган.\n“Андижонда 2005 йил май ойида ҳукумат кучлари юзлаб намойишчиларни ўлдиргандан бери Ўзбекистон ҳукумати инсон ҳуқуқлари фаолларига қарши шавқатсиз репрессияларни олиб бормоқда. Ўндан ортиқ собиқ ҳамкасбим панжара ортига ташланди, яна камида шунчаси мамлакатни ташлаб чиқишга мажбур бўлди. Шундай бўлса-да, азиз дўстим ва ҳамкасбим Умида Ниёзовага берилган ҳукмга мен тайёр эмасдим”, - деб ёзади А.Гилл.\nА.Гиллнинг айтишича, у Ўзбекистон ҳукумати ўз фуқаролари ҳуқуқларини назар-писанд қилмаслигини яхши билса-да, сўнгги дақиқаларгача Умида қамалмаслигига умид қилган.\n“Мен бундай ҳукм муқаррар эканини ақлан идрок этган бўлсам-да, ич-ичимдан бундай ҳукм чиқарилмаслигига умид қилаётган эдим. Бу шафқатсиз ҳукмнинг муқаррарлигини ақлан идрок қилганимнинг сабаби шуки, Ўзбекистон ҳукуматининг ишлаш услубларини яхши биламан. Лекин Умидани яхши билганим ва дўстим учун чин дилдан қайғурганим сабабидан унга бундай ҳукм чиқарилганига ҳали ҳам ишона олмаяпман”, - дейди У.Ниёзовага чиқарилган ҳукмга муносабат билдирган ҲРУ вакиласи.\nГазетадаги мақоласида У.Ниёзова ва бошқа ҳуқуқ ҳимоячиларининг таъқиб қилиниши, қамоққа ташланиши ва мамлакатни тарк этишга мажбур бўлаётгани ҳақидаги фикрларини баён этаркан, А.Гилл Ўзбекистондаги вазиятнинг кундан-кунга кескинлашиб боришига асосий сабаб ҳукуматнинг ўз танқидчиларига тоқатсизлиги эканини таъкидлайди.\n“Лекин бу ҳолатга яна бир омил – халқаро ҳамжамиятнинг бефарқ қолаётгани ҳам ҳисса қўшмоқда,- дейди А.Гилл “Озодлик” билан суҳбатда. - Бир нарсани аниқ айтишимиз керак, Умида ва яна 14 ҳуқуқ ҳимоячисининг қамоққа ташланишига, аввало, Ўзбекистон ҳукумати масъулдир. Чунки бу ҳукумат уларни адолатсиз суд қилди ва қамади. Лекин халқаро ҳамжамият ҳам уларни қутқариш ва инсон ҳуқуқлари вазиятининг яхшиланиши учун Ўзбекистон ҳукуматига етарли босим ўтказганини кўрганимиз йўқ. Хусусан, Европа Иттифоқининг Ўзбекистон ҳукуматига босим ўтказиш воситалари бор. Лекин охирги пайтларгача ЕИ Умида ва бошқа ҳуқуқ ҳимоячилари ишлари хусусида кескин чиқишлардан тийилиб келди. Бунинг ўрнига улар инсон ҳуқуқлари борасида Тошкент билан мулоқот ўрнатиш ҳақидаги қуруқ гаплар билан чекланиб келди. Ўзбекистондаги вазиятни бир неча йилдан бери ўрганиб келаман ва у ердаги вазият кундан-кунга кескинлашиб боряпти. Шунинг учун ЕИ инсон ҳуқуқлари борасидаги мулоқот эмас, вазиятни яхшилаш бўйича конкрет чораларни кўрмоғи шарт”.\nЎтган ҳафтада ЕИ парламентининг инсон ҳуқуқлари қўмитасида Ўзбекистондаги вазиятга бағишланган муҳокамалар бўлиб ўтди. Учрашувда қатнашган Германия вакиллари Ўзбекистон билан мулоқот энди бошланаётгани ва бу мулоқот “самара бериши учун Тошкент ҳукуматига вақт бериш керак” қабилидаги гапларни айтди.\nАйни йиғинда қатнашган Буюк Британиянинг ЕИ парламентидаги вакили Мартин Калланан эса немис ҳамкасбларининг бу фикрларига қаттиқ эътироз билдириб, Тошкент қачон ўзбекистонликларнинг эркинлиги ва ҳуқуқларини ҳурмат қилишни бошлар экан, деб кутиб турмасдан, ҳозирча кучда қолаётган санкцияларни янада кучайтириш лозимлигини таъкидлади.\n“Албатта, Ўзбекистон ҳукумати билан мулоқот қилиш керакдир. Лекин Ўзбекистонда ижобий ўзгаришларга эришиш учун санкцияларни кучда қолдирмоғимиз ёки ҳатто уларни кучайтиришимиз керак. Иттифоққа аъзо баъзи мамлакатлар Ўзбекистон билан бемалол савдо-сотиқ қилиш имконига эга бўлиш мақсадида санкцияларни бекор қилиш ғоясини илгари суряпти. Лекин ҳозир сиз билан гаплашиб турганимиз бир пайтда кўплаб одамлар ҳукуматни танқид қилгани учун узоқ муддатга қамоққа ташланмоқда. Бу қабул қилиб бўлмайдиган ҳолатдир. Шахсан мен санкциялар кучайтирилиши тарафдориман. Менимча, Каримовнинг ўзини ҳам ЕИга кириш учун виза чеклови жорий қилинган мулозимлар рўйхатига қўшмоғимиз лозим. Бу Ўзбекистонда конкрет ўзгаришларга эришишнинг ягона йўлидир. Санкциялар бекор қилинишининг асосий шартлари ўлароқ, барча сиёсий маҳбусларнинг озод этилиши ва мамлакатдан ҳайдалган хорижий нодавлат ташкилотларнинг фаолиятини тиклаш талаби қўйилиши керак”, - деди Мартин Калланан “Озодлик” мухбири билан суҳбатда.


Ўзбекистон банклари Тожикистонда ўз филиалларини очиш ниятида\nҚозоғистон ва Қирғизистон банклари Тожикистонда ўз филиалларини очиш учун ушбу мамлакат ҳукуматидан аллақачон рухсат олган. Ўзбекистон банклари ҳам бу давлатда ўз шахобчасига эга бўлиш ниятини билдирмоқда.\nБу ҳақда Тожикистон Миллий банки раиси Муродулло Алимардонов маълум қилди.\n“Қўшни давлат билан табиий газ, электр энергияси олди-бердиси борлиги боис, Ўзбекистон банклари томонидан ўзаро ҳамкорликка оид киритилган таклифларни ҳам эътиборга олиш режалаштирилган. Бизнинг сиёсатимизда айирмачилик йўқ. Эшикларимиз барчага очиқ”, - деди М.Алимардонов.\nУ Тожикистон ҳукумати фуқаролар яшаш тарзини яхшилаш, тадбиркорликни ривожлантириш ниятида мамлакатда хорижий банклар фаолиятига йўл очиб бераётганини таъкилади.\n“Биз билан ҳамкорлик қилиш ниятида бўлган хорижий банкларнинг асосий фаолияти мамлакатимизда тадбиркорликни ривожлантиришга қаратилади”, - деди М.Алимардонов.\nГарчи Тожикистон расмийлари тарбиркорлик, деҳқончилик, чорвачиликни ривожлантириш учун мамлакатда хорижий банклар фаолиятига кенг йўл берилганини айтаётган бўлса-да, бу банклар бераётган микрокредитлар ҳақиқий эгаларига етиб бормаётган кўринади.\nМустақил кузатувчи Камол Ғаффорий фикрича, Тожикистонда фаолият кўрсатаётган хорижий банклар ажратган кредитнинг қайтиши тўла кафолатланмагани деҳқонлар ва банклар ўртасида тўсиқ бўлиб турибди.\n“Хорижий банклар Тожикистонда сармоя ётқизишдаги таваккалчилик даражаси катталиги боис, ўзлари берадиган қарзга 20 фоиздан ортиқ фоиз белгилайди. Албатта, бу уларга катта фойда келтиради. Аммо бу фоиз деҳқон ва чорвадор чўнтагига тўғри келмайди ва улар кредит олишга уринаётгани йўқ. Ҳозир аксарият қарз олувчилар тужжорлардир”, - деди Камол Ғаффорий.\nТожикистон Миллий банки маълумотларига кўра, жорий йилнинг олти ойи давомида аҳоли банклардан 437 миллион сомоний миқдорида микрокредит олган. Бу ўтган йилнинг шу даврига нисбатан 202 миллион сомоний кўпроқдир.


Ношукр бўлмайлик, дея олмайман\nСўнгги йилларда мамлакатда инсон учун қилинган энг зўр ишлар саналса, байрамларда дам олиш кунларининг кўпайтирилгани кучли бешталикдан ўрин олса ажаб эмас. Тўғри-да, «Камбағалнинг бир тўйгани — бой бўлгани» деганларидек менга ўхшаган тўққиздан олтигача идорада ишлашга ва ойликка яшашга «михлаб» қўйилганлар учун катта гап бу. Мана, Янги йил байрами муносабати билан ҳам Худо хоҳласа, нақд беш кун дам оламиз.\nКеча оиламиз даврасида шу ҳақда гап бўлди. Телевизор кўриб ўтиргандик, юртимизнинг муқаддас қадамжолари ҳақида жуда қизиқарли маълумотлар берилди. Телевизор кўриб ўтирган онам беихтиёр «Қани энди, имкониятинг бўлса-ю, шундай жойларга би-ир айланиб келсанг...» деди секингина. Ичимдан нимадир узилгандай бўлди. Хаёлга чўмиб қолдим… Ўйлаб қарасам, ёшим ўттиздан ошибди ҳамки, ўғил бўлиб, ота-онамни бирор жойга саёҳатга ё зиёратга олиб бормабман.\nТўғри, илгари иш кўплиги, бафуржа вақт топилмаслигидан нолир эдик. Энди-чи? Мана, имконият яратиб берилди-ку! Президент Фармони асосида муҳим байрамлар муносабати билан дам олиш кунлари 4-5 кунга узайтириляпти.\nАхир, мана шунинг таг-замирида аслида халқимиз муҳим сана — байрамларни муносиб кутиб олсин, дам олиш кунларида юртимизнинг диққатга сазовор жойларига оиласи билан саёҳат қилсин, зиёратга борсин, мароқли ҳордиқ чиқарсин, деган эзгу мақсад мужассам эмасми?!\nИшхонага келибоқ, дарров Тошкент темирйўл вокзалига қўнғироқ қилдим. «Менга 29 ёки 30 декабрь кунларга Самарқандга иккита биле...» «Умуман билет йўқ!!» Қойил-э, гапимни тугатишга улгурмадим ҳам...\nБундай ҳолатга мендан бошқа жуда кўпчилик тушгани, шубҳасиз. Байрам арафасида бирор жойга саёҳат қилиш у ёқда турсин, зарурат юзасидан бир қадам нарига чиқиш энг катта муаммога айланади. Яъни, йўл-транспорт муаммоси!\nТабиийки, самолётга ҳамманинг ҳам қурби етмайди, айниқса, ойликка кун кўрадиган одамнинг. Темирйўл вокзалининг аҳволини юқорида айтдик. Автобус қатнови жуда чекланган, сабаби фақат кундузи ҳаракатлана олади. Хусусий таксилар эса, йил давомида айни шу «сезон»да ишлашни кутиб яшайди.\nЭнди озиб-ёзиб бир саёҳатга чиқмоқчи бўлган одамнинг аҳволини тасаввур қилаверинг. Хўш, муаммо нимада? Келинг, шу ҳақда бироз мулоҳаза юритайлик.\nБиласиз, бугун мамлакатимизда хорижлик сайёҳларни кўпроқ жалб этиш учун уларга ҳар томонлама шароит ва имконият яратишга ҳаракат қилинмоқда. Енгиллик ва афзалликлар берилмоқда. Албатта-да, туризм иқтисодиётни энг тез ривожлантирадиган соҳалардан биридир. Жумладан, ички туризмнинг ҳам халқимиз ҳаётида, оила даврасидаги тарбияда, хизмат кўрсатиш соҳасининг барқарор ривожида ўрни беқиёс.\nАммо ички туризмни ривожлантириш учун фақат тарғиботнинг ўзи кифоямикан? Меҳмонхона, транспорт кабиларда маҳаллий аҳоли — сизу биз учун қандай қулайлик ва чегирмалар бор?\nТўғри, ўзига тўқ, бой-бадавлат оилаларга истаган жойга саёҳатга бориш муаммо эмас: пул бўлса, чангалда шўрва! Аммо ўртаҳол, ойлик-маошга қараган оила вакиллари етти ўйлаб бир кесишга мажбур. Бундай юртдошларимиз рўзғоридан маблағ орттириб, хорижий давлатлар у ёқда турсин, ҳатто ўзимиздаги қадамжоларга бориши ҳам амримаҳол. Ҳарқалай, у вилоятдан бу вилоятга бориш учун ҳам анча-мунча пул жамғариш керак бўлади.\nАслида ички туризмни ривожлантириш учун маҳаллий аҳолига ҳам қулайлик яратиш, қандайдир чегирмалар жорий қилиш зарур. Шунда кўпчилик юртимиз бўйлаб саёҳат қилиш имконига эга бўлади. Бундан давлатимиз ҳам, халқимиз ҳам бирдай наф кўради.\nТасаввур қилинг, бирор бир жойга зиёратга бормоқчи бўлсангиз, вилоятлараро, шаҳарлараро махсус саёҳат транспортлари қатнови йўлга қўйилса. Йўл ҳақи нисбатан арзон қилиб белгиланса. Чипта сотишда сунъий тўсиқлару маъмурий бюрократияга йўл қўйилмаса... Майли, булар ҳали орзу. Ҳозир борини кўриб турайлик.\nАхир, куни кеча «Ўзбекистон темир йўллари», деган катта компания чегирма эълон қилди-ку. Бунча ношукр бўлмайлик, дегим келади. Аммо дея олмайман. Сабаби...\n«Кечикдингиз, чипталар тугаган»\nБундан бир неча кун илгари ижтимоий тармоқларда «Ўзбекистон темир йўллари» АЖ томонидан жорий йил 30 декабрдан 2019 йил 3 январгача маҳаллий ва тезюрар «Afrosiyob» поездларининг қўшимча қатнови жорий қилиниши, чипталар чегирма асосида сотилиши хусусида хабарлар тарқалди.\nТелефонга ҳам ишонмасдан, дарҳол вокзалга қараб йўл олдим.\nБироқ, аттангки, эрта қувонибман...\nЖанубий вокзалга кириб, 30 декабрдан 3 январгача эълон қилинган чегирмалар бўйича Самарқандга икки кишилик чипта сўрадим. Чипталар нархи вагонига (эконом, бизнес, VIP) қараб, 105 минг сўмдан 204 минг сўмгача экан.\nБуни қарангки, «Afrosiyob» поездида 20 декабардан то 5 январгача бирорта бўш жой йўқ. Ҳатто, «эконом» вагонда ҳам. Қойил-е, ҳали байрам келмасидан шунча жой тўлиб қолган бўлса-я? Ишониш қийин... Ахир, байрам баҳона қўшимча поездлар қатнови йўлга қўйилса-ю, шунда ҳам жой топилмаса? Ёки бу ерда биз билмаган бошқа гап бормикан?\nШу ўринда бир жиҳатга эътибор беринг. Маҳаллий ва тезюрар «Afrosiyob» поездлари чипталарига чегирмалар жорий қилингани ҳақидаги хабар «Ўзбекистон темир йўллари» АЖ сайтида 12 декабрь куни эълон қилинди. Ўша куннинг ўзидаёқ, Тошкент марказий вокзал маълумотхонасига (10-05) қўнғироқ қилиб, 30 декабрь кунига оилавий саёҳат учун Самарқанд ёки Бухоро шаҳрига чипта сўрадик. Афсуски, оператор шу кунга биронта чегирмали чипта қолмаганини маълум қилди...\n...Мустақиллик байрами арафасида бир курсдошимизнинг уйига меҳмонга боришга тўғри келди. Ўшанда ҳам байрам арафаси эмасми, вокзалдан «Afrosiyob» поездига чипта тополмадик. Ҳаммаси сотиб бўлинган дейишди. Биз ҳам бўш келмадик. Таниш-билишни ўртага солган эдик, бир эмас, икки эмас — нақд ўнта чипта топдик! Буни қарангки, биз чиққан поездда биздан ташқари, атиги беш-олти киши бор эди, холос. Самарқандга боргунча вагон ўриндиқларининг деярли ярми бўм-бўш кетди...\nХўш, бу сафар — Янги йил байрами арафасида ҳам шундай бўлмаяптими? Кассаларда «тугаган» чипталар бировлар аралашса, қандай қилиб топиляпти? Кассада «йўқ» чипталар «қора бозор»га қаердан келиб қоляпти? Вокзал атрофида чипта керакми, деб турган даллоллар ўша чипталарни қандай олиб беряпти?\nХуллас, «Afrosiyob» поездига чипта тополмагач, енгил машиналарнинг нарх-навосини суриштириб кўрдим. Айни пайтда, дейлик, Самарқандга 70-80 минг сўмдан қатнаётган таксилар байрам кунлари 90-100 мингдан қатнашини яшириб ўтиришмади. Нарх, ҳатто, бундан ҳам кўтарилиши мумкин экан. Баъзи киракашларнинг айтишича, кўпчилик ҳозирданоқ жой банд қилмоқда. Шу боис, байрам арафасида такси топиш ҳам бир мунча қийин бўлиши мумкин экан.\nБу таксиларга эътироз билдиришнинг ўзи мантиқсиз. Машинаси шахсий бўлса, ўзи хоҳлаган нархни айтаверади-да. Унинг киракашлик қилиши учун ўтказиб қўйган жойимиз бўлмаса? Лицензия асосида ишлайдиган вилоятлараро таксини топишнинг-ку ўзи муаммо.\nАвтобусларни айтмаса ҳам бўлар экан. «Самарқанд, Самарқанд...» дея одам чақириб турган йигитнинг айтишича, байрам арафасида, хавфсизликни таъминлаш важидан, уларнинг қатнови қисқартирилармиш.\nКўриб турганингиздек, бир томондан давлатимиз ички туризмни ривожлантириш учун қўшимча дам олиш кунлари эълон қиляпти, аҳолига қулайлик яратиш учун қўшимча қатновлар ташкил этмоқда. Бошқа томондан баъзи бир кимсалар бундан унумли фойдаланиб қолишга интиляпти.\nАслида байрам баҳона чўнтагини қаппайтириб олиш пайида бўлаётганлар давлатимизнинг хайрли ғоя ва ташаббуслари мазмун-моҳиятини, аҳамиятини тушунармикан? Ҳеч бўлмаса, ойликка яшайдиган одамларнинг бирор жойни зиёрат қилиб келиши учун ўзидан, рўзғоридан зўр-базўр орттириб, фарзандлари ризқини қийиб, пул тўплаши нақадар қийинлигини ҳис қилишармикан?\n...Дарвоқе, ота-онамни Самарқандга такси ёки автобусда юборишга кўзим қиймади. Кўп қатори йўл тутдим: таниш-билишни ишга солиб, «Afrosiyob» поездига Самарқандгача иккита чипта топдим. Поезд вагонлари ҳақиқатан ҳам тўла бўлган ёки бўлмаганини эса, ота-онам қайтгач, сўраб билиб оламан...


БИЛИМСИЗЛИК ВА ТАРБИЯСИЗЛИК ЖИНОЯТНИНГ ИККИ ИЛДИЗИ - Ўзбекистон овози газетаси\nПрезидентимиз Шавкат Мирзиёев томонидан 27 июль куни ўтказилган видеоселектор йиғилишида жиноятчиликнинг олдини олиш борасида ички ишлар органлари ва давлат идоралари, шунингдек, жамоатчиликнинг масъулиятини янада ошириш, айниқса, ёшлар орасида жиноятчиликка йўл қўймаслик масалалари бўйича муҳим вазифалар белгилаб берилди.\nШу кунларда видеоселектор йиғилишида кўтарилган долзарб муаммолар юзасидан жойларда қизғин муҳокамалар бўлиб ўтмоқда. Жиноятчиликнинг олдини олиш бўйича фикр-мулоҳазалар билдирилмоқда. Куни кеча таҳририятимизда ҳам «Жиноятчиликнинг сабаблари ва унга қарши кураш йўллари» мавзуида давра суҳбати бўлиб ўтди. Унда турли касб эгалари ва депутатлар иштирок этди.\n— Бугунги «Давра столида» жамиятимиз учун ўта долзарб бўлган масала бўйича фикрлашиб олишга йиғилганмиз. Ҳеч ким онадан жиноятчи бўлиб туғилмаганидек, ҳеч бир жиноят ўз-ўзидан содир этилмайди. Ҳар бир жиноятдан эса одамлар ва жамият зиён-заҳмат кўради, қонун бузилади.\nБугун жамоатчиликни қийнаётган, ташвишга солаётган савол битта: жиноятчилик содир этилишининг сабаблари нимада, жиноятчиликнинг олдини олиш кимларга ва нималарга боғлиқ?\nУшбу масалаларга жавоб ахтарсак, жиноятчиликнинг олдини олишга ўз муносабатимизни билдирсак, тинчлик-осойишталигимиз, фарзандларимиз тарбияси, тақдири ҳақида қайғурган бўламиз, деб ўйлаймиз.\nАсрор РЕЖАМАТОВ, Тошкент шаҳри, Миробод тумани ички ишлар органлари фаолиятини мувофиқлаштириш бошқармаси ҳуқуқбузарликлар профилактикаси бўлими профилактика инспектори, капитан:\n— Тўғрисини айтганда, жиноятчилик асосан бепарволик, лоқайдлик оқибатида келиб чиқади. Болалар тарбиясига бепарволик, ён-атрофимиздаги воқеаларга лоқайдлик кўплаб жиноятларга сабаб бўлмоқда. Оддий мисол: қўшнимизни маст ҳолда тез-тез кўрамиз, менга нима, деб ўйлаймиз. Ичкилик оқибатида икки киши уришиб, бир-бирига тан жароҳати етказади, яъни жиноят содир бўлади. Бу менинг муаммом эмас, деймиз. Спиртли ичимлик сотиши мумкин бўлмаган савдо дўконларини ҳам биламиз, лекин ҳеч кимга айтмаймиз. Жим юрамиз. Чунки ўша дўкондан зарурат юзасидан ўзимиз ҳам спиртли ичимликлар харид қиламиз.\nИчкилик сабабли арзимаган нарса устида тортишиб, йўқ жойдан жанжал чиқарганларни кўп кўрганмиз. Олган маошининг ярмини ичкиликка сарфлаб, оиласидаги етишмовчиликни унутган эркак уйига маст ҳолатда келиб, аёлини дўппослайди, демак жиноят содир бўлади.\nБугун ички ишлар ходимларининг жиноятчиликнинг олдини олишга муносабати ўзгарди. Биз ишни янгича ташкил этяпмиз. Яъни маст ҳолатда уйга келиб жанжал чиқарган эрнинг масаласини маҳалла фаоллари билан муҳокама қилмоқдамиз. Бундан мақсад бошқа оилаларда ҳам шу каби воқеалар бўлмаслигининг олдини олиш, фалончининг оиласида ичкилик оқибатида жанжал чиқиб, унинг масаласи маҳаллада муҳокама қилинибди, деган гап-сўзлардан бошқа оилалар хулоса чиқариб олади.\nВидеоселектор йиғилишида жиноятларнинг 30 фоизи ёшлар томонидан содир этилиши айтилди. Бу масала ҳаммамизни ташвишга солиши керак. Фарзандларимизга ота-онанинг, оиланинг ва мамлакатнинг келажаги, деб қарайдиган бўлсак, ёшлар томонидан қилинган ҳар бир жиноятга фавқулотда воқеа сифатида қарашимиз керак бўлади. Олдинлари ҳуқуқни муҳофаза қилувчи органлар ходимлари эрталабдан «разводга» борган бўлсак, эндиликда мактаб, коллеж ва олий таълим муассасаларига бориб, ўқувчи ҳамда талабаларнинг давомадини текширишдан ишимизни бошламоқдамиз. Агарда ўқувчи ёки талаба бирон сабабга кўра дарсга келмаган бўлса, бунга аниқлик киритамиз. Ота-оналари чақиртирилиб, суҳбатлар ўтказилмоқда. Бу каби ишларнинг йўлга қўйилиши давомаднинг кескин ошишига ҳамда дарс вақтида ёшлар кўчада назоратсиз қолиб, қонун бузиш ҳолатларига йўл қўйилмаслигига хизмат қилади.\nБундан ташқари, ички ишлар ходимлари, миллий гвардия ҳамда пост патрул хизмати билан ҳамкорликда кечки соат 22:00-23:00 ларда кўчада юрган ёшларни хизмат хонасига чақириб, кеч бўлганда нима қилиб юргани ва бундан ота-онасининг хабари бор-йўқлигини сўраб, уларнинг ота-оналари ёки яқин қариндошини чақирамиз. Мана шундай суриштирувларда уларнинг кўпчилиги ҳар хил баҳоналар билан ота-онасини алдаб, кўчага чиқиб кетганлиги маълум бўлмоқда.\nУлуғбек РАЖАБОВ, халқ депутатлари Мирзо Улуғбек туман Кенгашидаги ЎзХДП гуруҳи аъзоси, Мирзо Улуғбек касб-ҳунар коллежи директори:\n— Боланинг жиноят содир этишида, энг аввало, ота-она айбдор бўлади. Уларнинг кўпчилиги фарзандини моддий томондан таъминласам бўлди, қолганини мактабда ўрганиб олади, деб ўйлашади. Бу жуда хато фикр. Тарбияда мактабнинг ҳам, ота-онанинг ҳам ўз ўрни, мавқеи ва масъулияти бўлиши лозим.\nБугун миллий қадриятларимиз иккинчи ўринга тушиб қолаётгандек туюляпти. Болалигимизни бир ёдга олайлик. Саломлашиш одоби, катталарга, устозларга ҳурмат бошқача эди. Буларни болага ўргатиш аввало ота-онанинг вазифасига киради. Афсуски, фарзандидаги салбий ҳолатларга ўқитувчини айбдор, деб биладиган ота-оналар оз эмас. Тўғри, орамизда ўз ишига масъулиятсизлик билан ёндашадиган, тажрибасиз ўқитувчилар ҳам бор. Аммо «замонавий» ота-оналар орасида «фалончами, хафа бўлма, ўша ўқитувчинг билан ўзим гаплашиб қўяман», дегувчилари ҳам топилади. Бундай ота-оналар ўқувчи олдида ўқитувчига дўқ уриб, уни обрўсизлантираётган ҳолатлари ҳам учраётгани жуда ачинарлидир.\nОта-она бўлиб, таълим муассасаси, ўқитувчи билан боғланиб, фарзандимиз тўғрисида, унинг ўқув даргоҳида ўзини тутиши, дарслардаги ўзлаштиришига оид маълумотларни сўрамаймиз. Биз учун боламизнинг бераётган ахбороти етарли. Бу қанчалик тўғри экани ҳақида ўйлаб кўрмаймиз. Фарзандимиз 5-7 синфга чиққанда ёш, юқори синфга ўтганда эса, энди катта бўляпти, менинг давримда яйраб қолсин, десак ўз қўлларимиз билан боламизнинг келажагига болта урган бўлмаймизми?.. Боламизга ҳаддан ташқари меҳрибонлик қилиб, вақтни бой бераётганимизни, боламиз тарбиясига путур етказаётганимизни биламизми? Бугун ота-оналар ўзларига мана шу саволларни бериб кўрса, мақсадга мувофиқ бўларди.\n«Ота-она-маҳалла-мактаб» концепцияси ишлаб чиқилганидан барчангизнинг хабарингиз бор. Аммо мазкур концепция тўлақонли ишлаяпти, дея олмаймиз. Қоғозда барчаси аъло даражада. Баённомалар, ҳисоботлар ўз ўрнида, белгиланган меъёрлар асосида тўкис ёзилган. Амалда эса бу ҳужжат ижроси кўп жойда таъминланмаяпти. Акс ҳолда бугун жиноятчиликнинг 30 фоизи ёшлар ҳисобига тўғри келмаган бўларди.\nБолани назорат қилиш ҳам тарбиянинг муҳим мезони ҳисобланади. Лекин бунга амал қилувчилар камайиб бормоқда. Масалан, Юнусобод туманидаги бир мактаб ўқувчилари уйида туриб, интернет орқали ўйин ўйнашар экан. Энг ёмони, ўртага пул тикилади. Ота-она хотиржам. Фарзанди уйда, ўз хонасида дарс қиляпти, деб ўйлайди. Унга халақит бермаслик, безовта қилмаслик учун боланинг хонасига кирмайди. Аслида эса биз қайси фандан, қайси мавзу ўтилганини сўрашимиз, керак бўлса, уй вазифаларни бирга бажаришимиз лозим.\nҚобилжон МИРНИҒМАТОВ, меҳнат фахрийси, ЎзХДП аъзоси:\n— Эркак оиланинг моддий таъминоти учун жавобгар шахс ҳисобланади. У оиласининг фаровонлиги, болаларининг ҳеч нарсага зориқмаслиги учун оғир меҳнатдан ҳам қочмайди. Аммо шундай ҳолатлар ҳам бўладики, ота иш излаб, бошқа вилоятга ёки хорижга йўл олади. Фарзанд тарбияси эса онанинг зиммасига тушади. Бугун мана шундай оилаларда фарзандлар тарбиясида отанинг роли йўқлиги сезилиб қолмоқда. Муаммони эркакларга хос босиқлик билан ҳал этиш ўрнига, оналар тезда ҳиссиётга берилиб, боласи ёнини олаётган ҳолатлар кузатилмоқда.\nЖиноятга қўл урган кўп ёшлар билан суҳбатлашганимизда, уларнинг кўзларида афсусни кўрамиз. Ўша вақтда ўзи истамаган ҳолда жиноятга қўл урганини айтишади. Бу ички салбий кучга эрк берилганини англатади. Уни жиловлаш эса таълим-тарбия орқали бўлади. Оилада аёл ҳиссиётга берилганида, ота босиқлик билан тушунтириш беришини, ўн муаммони бир оғиз сўз билан ҳал этишини фарзанд кўриши лозим. Унга биргина жонли мисол, намуна — ота керак. Шунда ўйламай қадам босувчилар сони камайган бўларди.\nЖиноятчиликнинг олдини олишда ҳар бир маҳаллада кутубхона ташкил этиш ҳам анчайин самарали восита ҳисобланади. Негаки, китоб инсонни эзгуликка чорлайди. Мирзо Улуғбек туманидаги «Дархон» маҳалласида кўп йиллар мобайнида раислик қилганман. Маҳалламизда Есенин номидаги кутубхона бор эди. Китоб фонди ҳам анча бой бўлиб, ундан беш маҳалла аҳолиси фойдаланарди. У ер доимо ўқувчилар билан гавжум бўларди. Кутубхона биноси Адлия вазирлиги тасарруфига берилди. Биз кўп мутасадди ташкилотларга мурожаат қилдик, фойдаси бўлмади. Ҳозир унинг ўрнида нотариус ишлаб турибди. Маҳаллаларда кутубхоналар фаолиятини қайта йўлга қўйиш керак, деб ўйлайман.\nЖиноятчиликнинг олдини олишда яна бир муҳим жиҳатни ёддан чиқармасак яхши бўларди. Жиноят қилганни жазолаш ҳар доим ҳам кўзланган мақсадга етказмайди. Уларнинг барчаси ҳам қамоқхонадан бутунлай қайтадан тарбияланиб келмайди. Жиноят содир этган шахсларни жамиятдан тўрт-беш йил ажратамизда, яна жамиятга қўшолмай овора бўламиз. Қамалиб чиққанларнинг аксарияти ҳар замонда бир-иккита депутат ёки ёзувчи, шоир билан учрашув ўтказилганини айтишади. Фақат шу билан уларнинг маънавиятини бойита олмаймизку. Қамоқхоналарда ҳам тарбиявий ишларни замон талабига мос равишда олиб бориш вақти келмадимикан?..\nЖазо муддатини ўтаб қайтган шахсни атрофдаги одамлар қабул қилиши қийин кечади. Унга шубҳа билан қаралади. Собиқ маҳбус иш қидирганда ҳам шу ҳолатга дуч келади. Амаллаб маҳалла ёрдамида ишга жойлашди ҳам дейлик, олаётган маоши рўзғорини тебратишга етиш-етмаслиги билан ҳеч биримизнинг ишимиз йўқ. Ишга жойлаштириш билан вазифамиз ниҳоясига етди, деб ҳисоблаймиз. Аслида, жазо муддатини ўтаб келганларга ўз ҳаётини йўлга қўйиб олгунларича, маҳалла, қўни-қўшни, ички ишлар бўлимлари ҳамкорликда кўмаклашиши зарур. Қамалиб келиб ҳам ақли кирмади, яна жиноятга қўл урибди, деган нохуш гапларни эшитиб турамиз. Аммо нега бундай бўлгани билан қизиқмаймиз. Президентимиз ҳар бир жиноят сабабини, илдизини билиш кераклигини бекорга айтмади. Жиноят сабабини билмай туриб, унга қарши курашиш самара бермайди.\nНигора БОБОНАЗАРОВА, Андижон вилояти, Олтинкўл туманидаги 51-мактаб директори:\n— Менинг фикрим шундай: авваламбор фарзанд тарбиясида ота-онанинг ролини кучайтириш лозим. Бундай дейишимга сабаб, баъзи бир ота-оналар қачон мактаб бошланади, фарзандларимизнинг инжиқликларидан қутилардек, деб очиқдан-очиқ гапиришади. Бу гапларни кимлардир оддий қабул қилиши мумкиндир, аммо ўз фарзандининг тарбиясига шу даражада эътиборсизлик қилаётган ота-онани олдинда нималар кутяпти? Фарзанди эртага эгри йўлга кириб, жиноятчига айланмаслигига ким кафолат беради? Ота-она ўз ўй-ташвишларидан ортмаса, фарзанди нима билан бандлигига қизиқмаса, уларнинг тарбиясини яхши томонга ўзгартирадиган китоблар олиб бермаса ёки фарзандини бирон бир спорт ёки фан тўгаракларига бермаса, эртага кимни айблайди? Ўқитувчиними?.. Ўзлари вақтида фарзандини нимага қизиқишини, қайси соҳага қобилияти борлигини вақт топиб ўрганмаган бўлса, эртага кимни айбдор қилади? Вақтида ўзларини ҳузур-ҳаловатини ўйлаб, фарзандларини ўз ҳолига ташлаб қўйган ота-оналар билиши керак, унинг боласини биров келиб тарбиялаб бермайди.\nБиламиз, ота-оналар туғилган кунга, тўйга, чойхонага, гапга боринки, кўнгли тусаган тадбирларнинг барчасига боришга вақт топади. Аммо, ўзлари дунёга келтирган фарзандининг тарбиясига бир минут ҳам вақт топа олмайди. Бу ҳақда сўрасангиз, ишлари кўплигини рўкач қилишади. Ҳатто, шанба ва якшанба кунлари ҳам болаларига вақт ажратишмайди.\nБир сўз билан айтганда, ўз вақтида фарзандини қизиқишини инобатга олиб, қўлидан етаклаб, спорт ёки фан тўгаракларига олиб борган, уларга таълим-тарбия берган ота-оналар ўз меҳнати роҳатини кўриб, эл-юрт олдида юзлари ёруғ бўлиб, ҳурмат-иззатда юришибди. Вақтида фарзандларига эътибор қаратмасдан улфатчиликлардан бўшамаган ота-оналар эса бугун тинчини йўқотиб, эътиборсизлигининг азобини тортмоқда, эл-юрт орасида бош кўтара олмай қолмоқда. Халқимизда ибратли нақл юради, «нимани эксанг, шуни ўрасан».\nЗулфия ЮНУСОВА, халқ депутатлари Яшнобод туман Кенгашидаги ЎзХДП гуруҳи аъзоси, 155-мактаб директори:\n— Барчамизга маълум, ўтган йили мактабларда 10-11-синфлар қайтадан ташкил этилди. Ўқувчиларнинг аксарияти ота-онасининг истаги билан мактабда ўқишни давом эттирадиган бўлди. Дастлаб, улар ўзларини катта бўлган, энди мактабда эмас коллеж, лицейларда ўқиши керакдек тута бошлашди. Бу ҳолат уларнинг ўқиш сифатига, юриш-туришига салбий таъсир кўрсатди. Тўрт-беш ўқувчимда мана шундай ҳолат юз берди. Улар дарсга на китоб-дафтар олиб келар ва на дарсга қулоқ соларди. Ўқувчиларнинг ота-онасини чақиртирганимизда, фақат оналар келди. Биз оталар ҳам келишини илтимос қилдик. Ички ишлар ходимларини ўқув муассасасига таклиф этдик. Улар хулқида ўзгариш кузатилган ўқувчилар билан суҳбатлашишди. Натижа кўнгилдагидек бўлмади. Охири маҳалла гузарида мактаб-маҳалла-ички ишлар бўлими ҳамкорлигида йиғилиш ўтказдик. Оталар ҳам келди. Ўқувчилар кўпчилик олдида ота-онаси изза бўлганидан хижолат тортишди. Бу уларнинг юз қиёфасидан кўриниб турарди. Эртаси куни ўша ўқувчиларимиз мактаб либосида, дарсга тайёр ҳолда келди. Кейин маълум бўлишича, оналар ота фарзандини койимаслиги учун вазиятни яшириб келишган.\nОта-она таълим муассасасига чақиртирилдими, демак, фарзандим бирор ишни бошлаган, деб тушунадиганлар кўпайди. Синф мажлисига чақирганимизда, телефон қилишиб, фарзандим муаммо чиқармаяптими, бўлдида, деган жавобни оляпмиз. Мен тушуна олмайдиган жиҳат шундаки, ота-она ўқув даргоҳига келиб, фарзандининг юриш-туриши, дарсларни ўзлаштириши билан қизиқиши учун бола албатта бирор айб иш қилиши керакмикан?!\nШу ўринда яна бир оғриқли масалага тўхталиб ўтмасам бўлмайди. Дарс жараёнини бузишга ҳеч кимнинг ҳаққи йўқ, деб ўйлайман. Лекин дарс бошланганда инспектор келади, давоматни текшириб кетади. 5-10 дақиқа ўтгач, маҳалладан ёки ёшлар иттифоқидан ҳам вакиллар келишади ва яна шунча дақиқа исроф бўлади. Энди бир ўйлаб кўринг, ўқитувчида дарс ўтиш учун қанча вақт қолади?!\nМана шу жиҳатларга ҳам эътибор қаратсак, назоратнинг маъқул йўлларини излаб топсак мақсадга мувофиқ бўларди.\nҲафиза КАРИМОВА, Тошкент шаҳар «Билим» ахборот кутубхонаси директори, ЎзХДП фаоли:\n— Оилавий низолар ҳам жиноятчиликнинг кўпайишига сабаб бўлмоқда. Бугун келин қайнонасини, бола отасини, ҳатто она ўз боласининг қотилига айланаётганини эшитиб ёқангни ушлайсан киши. Инсон жиноятчи бўлиб туғилмайди. Оиладаги носоғлом муҳит, атрофдагиларнинг беэътиборлиги оқибатида мана шундай мудҳиш воқеалар содир бўлмоқда.\nМаълумотларга кўра, ўтган йили жиноятлар 2016 йилга нисбатан 16 фоизга, жорий йилнинг олти ойида эса 2017 йилнинг шу даврига нисбатан 39 фоизга камайган. Аммо қасддан одам ўлдириш, оғир тан жароҳати етказиш, талончилик, босқинчилик, ўғрилик ва фирибгарлик жиноятларининг сони юқорилигича қолмоқда. Бу вазиятда Президентимиз айтганидек, ҳамма бирдек енг шимариб, муаммолардан тўлиқ хабардор бўлиб, уларни ҳал этишга кўмаклашган, жиноятчиликнинг барвақт олдини олган ва унинг туб моҳиятини тушунтирганида эди, бугунги аҳвол ва рақамлар бошқача бўларди.\nКузатишлар кўрсатадики, болаларни ўз ҳолига ташлаб қўйиш уларни жиноятчиликка мойилликка олиб боради. Бола тарбиясига масъул ота-она унинг кунлик дарс жадвалини яхши билиши лозим. Яна бир масалага оталар эътиборини қаратмоқчиман. Дам олиш кунлари кўп оталар улфатлари билан тоғда, боғда бирга бўлишни ёқтиришади. Аммо уйда оила аъзолари зерикиб ўтирганини ўйлашмайди. Дам олиш кунлари учун ҳар бир оиланинг ўз анъанаси бўлгани маъқул. Кимдир табиат қўйнига саёҳат уюштириши, маданий дам олиш марказлари ёки театрга бориши мумкин. Буларнинг барчаси кишига кўтаринки кайфият бағишлайди. Ота билан болалар ўртасидаги меҳрни мустаҳкамлайди. Болалар дунёқарашини кенгайтиради, уларни тартиб-интизомга ўргатади.\nМенинг фикримча, китоб совға қилишни одат тусига киритишимиз лозим. Бугунги кунда ҳар бир оиланинг ўз кутубхонаси бўлиши керак. Оила даврасида кичик китобхонлик кечалари ташкил этиш бола тарбиясида муҳим аҳамиятга эга. Бу ҳам болада ижобий хислатларнинг ўсишига олиб келади. У эзгуликлар ортидан боришни ўрганади.\nИнсондаги энг яхши фазилатлар китобдан эканлиги исбот талаб қилмайдиган ҳақиқат. Китоб ўқийдиган боладан ёмонлик чиқмайди. Китоб кўплаб жиноятларнинг олдини оладиган қудратли кучлигини унутмаслигимиз керак.\n— Ҳар бир ота-онанинг энг катта орзуси фарзандларининг камолотини кўриш. Ҳеч бир инсон зурриёти жиноят йўлига киришини истамайди. Шу ўринда савол туғилади. Унда жиноятчилар қаердан пайдо бўлади?..\nФарзандлар олдидаги бурчимиз уларни фақат моддий таъминлашдан иборат эмас. Биринчи галдаги вазифамиз маънавиятли, маърифатли, замон талабларига жавоб берадиган баркамол авлодни тарбиялашдир. Бунинг учун энг аввало биз, ота-оналар ўрнак кўрсатишимиз шарт. Зеро, халқимиз қуш уясида кўрганини қилади, деб бежизга айтмаган.\nИккинчи масала. Аксарият оилаларда ота ҳам, она ҳам эртадан кечгача ишда бўлади. Пул топиш илинжида ёки бошқа турли сабабларга кўра, уйга кеч қайтади. Бу вақт мобайнида бола уйда ёлғиз қолади. Юзага келган бўшлиқ эса фарзанд тарбиясига ўз таъсирини кўрсатмасдан қолмайди.\nЁш авлод тарбияси билан бутун жамият шуғулланиши, масъул ташкилотлар ўртасида самарали ҳамкорликни йўлга қўйиш керак, деб ўйлайман. Бу масалада сиёсий партиялар зиммасига ҳам катта вазифалар юклатилган. Хўш, жиноятчиликнинг олдини олиш борасида сиёсий партияларнинг роли қандай бўлиши керак? Барчангизнинг хабарингиз бор, ўтган йили июль ойида бўлиб ўтган видеоселектор йиғилишида сиёсий партиялар қаттиқ танқид қилинди. Ёшлар масаласи бўйича тайинли ишлар амалга оширилмаётгани таъкидланди. Тўғриси, сиёсий партиялар сайловолди дастурларида ёшлар тарбияси билан боғлиқ яхши гаплар айтилган. Аммо, ўйлайсан киши, қанийди шу ишлар амалга оширилса эди...\nВидеоселектордаги танқидий фикрлардан сўнг хусусан, ЎзХДП «Ёшлар қаноти» фаолияти тубдан ўзгартирилди. Янги лойиҳалар, янги «йўл харитаси», стратегия ишлаб чиқилди. Тошкент шаҳар партия кенгаши ўтган олти ой оралиғида 120 маҳалладаги қарийб икки мингга яқин хонадонда бўлди. Уюшмаган ёшлар билан ишлади. Партиямиз бу борада ҳамкор ташкилотлар билан мустаҳкам алоқани йўлга қўйди. Лекин бу билан мақтаниб бўлмайди. Негаки, олдимизда ҳал этилиши лозим бўлган масалалар етарлича. Бунда бандлик масаласи устувор ҳисобланади. Бир йилда 600 мингдан ортиқ йигит-қиз мактаб, коллеж, лицейларни битиради. Олий ўқув юртлари уларнинг 10-15 фоизини қабул қилади. Биз партия вакиллари қолганларининг тақдири билан қизиқишимиз лозим. «Ёшлар — келажагимиз» Давлат дастури ижросини таъминлашда депутатлик ва жамоатчилик назоратини самарали ташкиллаштириш керак бўлади. Уйма-уй юриб, ёшларни ўйлантираётган муаммоларни шунчаки ўрганмасдан, тегишли ташкилотларга масаланинг асосли ечимлари акс этган таклифлар билан мурожаат этишимиз муҳим вазифалардан ҳисобланади.\nСирожиддин ШОНАЗАРОВ, ЎзХДП Тошкент шаҳар кенгаши бўлим мудири:\n— Бугунги кунда биз болалар ва ўсмирлар, ёшлар учун замонамиз қаҳрамонлари образларини яратиб бера олмаяпмиз. Ёшлар ўртасида жиноятчиликнинг келиб чиқиш омилларидан бири шу билан боғлиқ, деб ўйлайман. Ҳозирги кунда ёшларимиз турли хориж фильмларидаги қаҳрамонларга ўхшашга интилишади. Бу фильмларда эса шу кунларда ҳам кўраяпмиз, уюшган жиноий гуруҳлар ҳаракатлари — отиш, пичоқ санчиш ва бошқа жоҳиллик, шафқатсизликлар намойиш қилинмоқда. Бундай фильмлар ёшларда жиноятга мойилликни уйғотмаслигига ким кафолат бера олади?\nЮртимизда дунё тан олаётган спортчиларимиз, санъат усталари, машҳур олимлар етарлича топилади. Уларни ёшларга ибрат қилиб кўрсатиш учун тарғибот-ташвиқот воситаларидан унумли фойдаланишимиз керак.\nЖиноятчиликнинг олдини олиш борасида Ўзбекистон ХДП Тошкент шаҳар кенгаши томонидан «Депутат соати» лойиҳаси тайёрланиб, амалиётга татбиқ қилинди. Унда мактаб, коллежлардаги маънавият, маърифат дарсларида партиянинг туман, шаҳар депутатлари иштирок этяпти. Дарс мобайнида депутатлик фаолияти, масъулияти, бугунги кунда юртимизда амалга оширилаётган ислоҳотлар, мана шу жараёнларда иштирок этишнинг шарафи каби мавзуларда давра суҳбатлари ўтказилмоқда. Шу ўринда мазкур лойиҳа кутилганидек самара бераётганини айтиш ўринли. Дарслардан сўнг ёшларнинг орзу-ўйлари, келажакдаги режалари хусусида суҳбатлашилмоқда. Таълим муассасалари томонидан бундай дарсларни мунтазам ташкил этиш бўйича таклифлар билдирилаётгани кишини қувонтиради.\nТурли соҳа ва касбларда юксак ютуқларга эришган шахслар иштирокида маҳаллаларда учрашувлар ташкил этиш мақсадга мувофиқ, деб ҳисоблаймиз. Бундай учрашувларда ота-оналар, ёшлар иштирок этиб, улардан ибрат олади.\nШунингдек, партия ходимлари ва депутатлардан иборат ишчи гуруҳ ташкил этиш режалаштирилган. Ишчи гуруҳнинг вазифаси ҳудудлардаги жиноятга мойиллиги бор ёшларни аниқлаб, уларнинг рўйхатини шакллантириш ҳамда бажарилиши лозим бўлган вазифаларни ниҳоятда чуқур ўйлаб ишлаб чиқиш лозим. Бунда жиноят содир этган инсонларнинг қайта бу йўлга кирмасликлари учун ҳам маълум бир лойиҳалар ишлаб чиқиш кўзда тутилган. Ҳар бир туманда эҳтиёжманд оила болалари учун бепул спорт тўгараклари ташкиллаштириш механизмларини яратишни ҳам режалаштирганмиз. Болалар дарсдан бўш вақтларида спорт билан шуғулланиши учун шароит яратиб берсак, катта иш қилган бўламиз. Спорт бола тарбиясида ғоят муҳим аҳамиятга эга.\nМафтуна МИРЗАХЎЖАЕВА, Тошкент давлат миллий рақс ва хореография олий мактаби талабаси:\n— Мен юқоридаги фикрларни эшитиб, жуда кўплаб хулосаларга келдим ва шу жумладан ўзимда ҳам жиноятчиликнинг олдини олиш борасида нималарга эътибор қаратиш лозимлиги ҳақида фикрлар пайдо бўлди.\nБиринчидан, ёмон хулқ-атворга эга бўлган ўқувчи устозини ҳақорат қилди ёки тартибни бузди. Унинг ота-онаси эса фарзандининг айбини тан олмай, ўқитувчилар ёки қўшнилар билан жанжал келтириб чиқаради. Фарзандига таълим-тарбия бераётган ўқитувчисининг дилини хира қилади. Бундай ҳолатда ана шу отанинг ёки онанинг ҳам ота-онасига, агар улар вафот этган бўлса, акасига ёки опасига, ёки бирон-бир қариндошига мурожаат қилиб, тартибга чақириш йўлларини топиш зарур. Чунки ота-оналар ҳам ўз қариндошларидан ҳайиқади, уларнинг олдида изза бўлишни истамайди.\nШунингдек, мактабда ота-оналар мажлиси ўтказилади-ю лекин унга ҳамма ҳам келавермайди, айниқса ўқувчининг отаси. Мен мактабда ўқиганимда ота-онам ўқитувчиларим билан доим учрашиб туришарди. Мен бирорта хато қилсам ёки номуносиб баҳо олсам, ота-онам ўқитувчиларимиз олдида уялиб, хижолатда қолишмасин, деган ҳадик билан юрардим. Худдики, ота-онамни хурсанд қилиш учун ўқиётгандек эдим.\nЎрни келганда яна бир мулоҳазани билдирмоқчиман. Бугунги кунда телевидение, айниқса, хусусий каналлар орқали эфирга узатилаётган баъзи бир сериалларнинг ёшлар тарбиясига қанчалик фойда ёки зарар келтириши тўғрисида ҳам жиддий ўйлаб кўриш керакка ўхшайди. Мен ўзимдан қиёс қилиб бир гапни айтмоқчиман. Ўсмир ёшимизда жуда ҳам тақлидчи эдик. Гоҳ ўқитувчига, гоҳ шифокорга ўхшагимиз келарди. Гоҳида маҳалладаги обрўли отахон ва онахонга ҳурмат билан қарардик. Демак, ёшларга ибрат бўладиган обрўли кишилар ҳаёт йўли кўпроқ тарғибот қилиниши керак. Айрим хориж сериалларида салбий қаҳрамон жуда кучли, қўлидан ҳамма нарса келадиган қилиб тасвирланади. Ачинарли томони, ёшлар орасида уларга тақлид қилиб, сериалдаги бош қаҳрамоннинг исмини фахр билан айтиб юрадиганлари бор.\nЁки айрим сериалларда келин қайнонасига, хотин эрига, бола отасига гап қайтариб, дағдаға қилишини кўрамиз. Бу ҳолатлар миллий қадриятларимизга мос келадими? Миллий урф-одатлар йўқолиб боргани сари ёшлар тарбиясига дарз кетади, жиноятларга йўл очилади, деб ўйлайман.\nДавра суҳбатида билдирилган фикрлардан кўриниб турибдики, жиноятчилик сабабларини аниқроқ, кенгроқ билмоқчи бўлсак, чуқурроқ фикрлашимиз, масалага ҳар томонлама ёндашиб, таҳлил этиб, хулосалар чиқаришимиз керак бўлади. Ҳар бир жиноят, у хоҳ катта, хоҳ кичик бўлсин, ўша жамиятнинг маҳсули, хатоси.\nШунингдек, жиноятнинг тури кўп, сабаби кўп. Кимдир билиб-билмай, кимдир қасддан жиноят қилади. Қайси бир жиноятга ижтимоий муаммо, қайси бирига оиладаги носоғлом муҳит, ичкиликбозлик, гиёҳвандлик каби иллатлар сабаб бўлади. Қандай жиноят бўлмасин, бош сабаби айланиб-айланиб барибир бир масалага — тарбияга бориб тақалади.\nБиргина давра суҳбатида жиноят ҳақиқатининг барча қирралари ҳақида фикр юритиш имкони йўқ, албатта. Газетхонларда, ўқитувчи, мураббийлар, ёшлар, ота-оналар, ҳуқуқ-тартибот идоралари ходимлари, олимларимизнинг ушбу масала бўйича айтадиган гаплари бўлса, марҳамат, муносабатларини кутамиз ва уларни чоп этишга тайёрмиз.


Хуршид Даврон: «Айримлар учун Темур ҳақида ёзиш кун кечириш манбаига айланди» - Уч илдиз\nby Тўлқин Эшбек · 04.04.2019\n“Биз ким – малики (мулки эмас) Турон, Амири Туркистонмиз!\nБиз ким миллатларнинг энг улуғи, энг қадими – Туркнинг бош бўғинимиз!”\nАмир Темур ва темурийлар салтанати дунё тамаддунида ўчмас из қолдирган. Шу сабабдан ҳам темурийларнинг зафарли юришлари, илм-фан аҳлига кўрсатилган эътибор ва бошқа тарих зарварақларидан жой олган оламшумул воқеалар ҳамон муҳокама этилади.\nМустақиллик бизга тарихимизни холис ва ҳаққоний идрок этиш, номлари унутилишга маҳкум этилган аждодларимиз ҳақида тўлақонли билиш имкониятини қайтарди. Мана шу имконият туфайли тарихимизнинг номаълум саҳифалари ва қатағон этилган боболаримизга бағишлаб асарлар ёзишга йўл очилди.\nБерган имкониятлардан фақат истеъдодли ва фидойи олиму адибларгина эмас, бутун “илмий-ижодий фаолияти” давомида улуғ мутафаккирларимизни, шу жумладан, Амир Темур ва темурийларни қоралаб, уларга қарши курашиб келган олимлик даъвосидаги кимсалар ҳам унумли фойдаланди ва фойдаланишмоқда.\nБир пайтлар колхозлаштириш ёки гугурт фабрикаси тарихини ёзиб илмий унвон олган, шўро “қаҳрамон”ларини олқишлаб узундан-узоқ шеърий романлар ёзган илму адабиётдаги флюгертабиат ижодкорлар бир думалаб “Амир Темур”чиларга айланди, бир умр Амир Темурга қарши курашган олимларнинг айримлари “Бош Темурчилар” сифатида тан олинди.\nУзоқ йиллар Соҳибқирон мавзуси асл илм ва чинакам адабиёт эмас, сохта ва ёлғон демагогия қуролига айланди. Айримлар учун Темур ҳақида ёзиш кун кечириш манбаига айланди.\nГапимга ишонинг, шу пайтгача Соҳибқирон ҳақида нашр этилаётган китобларнинг учдан икки қисми на илмга, на адабиётга алоқаси бор.\nАдабиёт тарихидан биламизки, миллатнинг буюк инсонлари ҳақида асар ёзиш улкан меҳнат, катта жасорат ва буюк масъулиятни талаб қилади. Айтиш лозимки, Амир Темурдек серқирра фаолиятга эга шахс ҳақида ёзишга чоғланган ҳар бир ижодкор ўнлаб, балки юзлаб қадимий қўлёзмалар чангу тўзони-ю бу асотирлар тахланган жавонларга тиркаб қўйилган тикка нарвонлар орқали чиқиб боришга маҳкумдир.\nАбдурауф Фитрат, Абдулла Қодирий, Ойбек, Одил Ёқубов ҳаёти ва фаолияти, улар қолдирган тарихий асарлар бунинг ёрқин мисолидир.\nЎтган асрнинг мустақилликкача бўлган даври мобайнида ўзбек адабиётида Амир Темур ҳақида, устоз Асқад Мухторнинг “Инсонга қуллуқ қиладурмен” номли юксак асаридан бошқа, жиддий бир бадиий асар яратилмади. Албатта, буни изоҳлайдиган маълум сабаблар бор.\nИлгари Амир Темур ва бошқа тарихий шахслар ҳақидаги асарлар жиддий кўрикдан ўтказилган бўлса, бугунга келиб пала-партиш, хом-хатала ва тарихий материалдан мутлақо бехабар, тарихий ҳужжату қўлёзмаларни чуқур ўзлаштирмаган муаллифларнинг асарларини муҳокамасиз, илмий экспертизасиз чоп этиш одат тусига кира бошлади.\nУстоз олимларимиздан бири “ота-боболаримиздан қолган улкан маънавий бойлик, қўлёзма асарлар Қизилқум саҳросига сочилиб кетган олтинни эслатади, бу асарлар дунё кутубхона, музейларига сочилиб кетган”, деб ёзганини эслайман.\nДарҳақиқат, жаҳондаги бирорта машҳур кутубхона йўқки, у ерда халқимиз тарихи ва адабиётига тегишли қўлёзма асар бўлмасин. Британия музейи, Париж миллий кутубхонаси, Оксфорд, Кэмбриж, Сорбонна, Харвард, Йел университети кутубхоналари, Голландия, Германия, Испания, Италия, Ватикан кутубхоналари ҳамда Россия, Миср, Туркия, Эрон, Ҳиндистон, Покистондаги кутубхоналарда ўзимиз сақлай олмаган кўплаб ёзма адабиётларимиз намуналари авайлаб асраб келинмоқда.\nҲиндистоннинг дунёга машҳур Патна шаҳридаги кутубхонадаги бир нодир қўлёзмада Шарқ ҳукмдорлари, шу жумладан, Амир Темур салтанатининг вазирлари ҳақида маълумотлар ёзилгани ҳақида ўқиганимга ҳам 40 йилдан ошди.\nАммо, ҳанузгача биз бу хусусда аниқ маълумотга эга эмасмиз. Бир пайтлар бир ёзувчининг ўзи тўқиб чиқарган вазирларнинг номлари асардан асарга кўчиб юради.\nЙиллар мобайнида ўзбек тарихшунос олимлари олдида турган вазифалар чала-чулпа амалга оширилди. Бу вазифаларни аниқлаштириш, мукаммал тартибга солишни ўйлаб кўриш керак.\nБиринчидан, тарихимизга оид, шу жумладан, Амир Темур шахсияти ва фаолиятига оид асл манбаларни мукаммал бир тартиб асосида нашр этишни йўлга қўйишимиз керак.\nИккинчидан, ўтган аждодларимизга бағишланган дунё илми ва адабиётидаги илмий-бадиий асарларнинг тўлақонли каталоги муфассал баёни, камчиликлари-ю ютуқлари қайд этилган шарҳлар билан тайёрлашимиз зарур.\nДунё адабиётида Соҳибқирон ҳақида жуда кўп китоблар нашр этилган. Улар орасида ўзбек китобхони ўқиши лозим бўлганлари ҳам талайгина. Уларни жиддий танлов йўли билан нашр этиш учун тил биладиган ёш таржимонларни, маслаҳат беришга қодир тарихчиларни жалб этиш даркор.\nЁЗУВЧИГА ТАРИХИЙ ШАХС ҚИЁФАСИНИ НОТЎҒРИ ТАЛҚИН ЭТИШ ҲУҚУҚИ БЕРИЛМАГАН\nТарих, шу жумладан, ўтмиш шахслари ҳамиша ҳимояга муҳтож бўлади. Гўё бир пайтлар бўлиб ўтган воқеалар ўзгармас ва уларнинг иштирокчилари ҳақида ҳамма гап айтилгандек туюлса-да, юзага чиқаётган янги ижтимоий жараёнлар таъсирида тарихга бўлган муносабат жиддий ўзгаришларни кечирмоқда.\nБиз Ғарбу Шарқда боболаримиз ҳақида ёзилгани учунгина дуч келган китобни эмас, холис ва асосли қарашлар акс этган китобларнигина ўзбек тилига таржима қилишимиз керак.\nЯна энг муҳими, Ғарб, яъни инглиз, рус, француз олимларининг ўтмишда, кеча ва бугун Соҳибқирон хусусида, унинг фаолияти билан боғлиқ бирон бир тарихий воқеа ҳақида ёзган мулоҳазаларини, қарашларини ўйламай-нетмай ўзбек китобхонига тақдим этишдан сақланиш лозим.\nКейинги пайтда бу гапларни айтишимга сабаб бўлган бир неча китоблар нашр этилди.\nЁзувчининг ҳар қандай тарихий шахс ҳақида ёзганда уни хоҳлаган кўйга солиб тасвирлаш ихтиёри бор. Аммо, ёзувчига тарихий шахс қиёфасини нотўғри талқин этиш ҳуқуқи берилмаган. Айниқса, бу шахс она тарихимизга мансуб бўлса, айниқса, бу шахс сиймоси бизга азиз бўлса.\n“Амир Темур ҳаётидаги ғаройиботлар”, “Амир Темур салтанатида хавфсизлик хизмати” бунга ёрқин мисол бўла олади. Биринчи асар тўлалигича XIX асрда яшаган рус олими Владимир Череванскийнинг икки жилдлик “Икки тўлқин” номли асарининг Амир Темур ҳаёти ва фаолиятига бағишланган иккинчи китобидаги асоссиз ва сохта қарашлари асосида ёзилган бўлса, “Амир Темур салтанатида хавфсизлик хизмати” деб номланган ва бу ном билан илмийлик даъво қилинган асарда бирортаям тарихий манба, бирортаям илмий изоҳ йўқлиги китобхонни таажжублантиради.\n“Амир Темур ҳаётидаги ғаройиботлар”да Владимир Череванскийнинг тарихий ҳақиқатларга зид, жумладан, енгилган султон Боязидни Соҳибқирон ҳузурига бўйнига арқон солиб олиб кирганлари ҳақидаги Амир Темурни қора бўёқларда акс эттирган Ғарб тарихчилигида ҳукмрон ёлғону бўҳтонларни шундай кўчириб олган, бундай кўчиришлар ҳар бир саҳифада мавжуд.\nБу ҳолат Череванскийнинг “Икки тўлқин”и иккинчи жилди билан “Амир Темур ҳаётидаги ғаройиботлар”ни солиштирганда яққол намоён бўлади. Очиғини айтиш керак, бугунги тарихий китоблар нашр этиш билан боғлиқ аҳвол жуда ташвишли.\nСоҳибқирон бобомиз номи билан боғлиқ ёлғонлардан бири унинг турк султони Боязид Йилдиримга бўлган муносабатини ёритган бир қатор асарлар мавжуд. Амир Темур билан Султон Боязид ўртасидаги муносабатлар ҳалигача ойдинлашмагани учун ёлғону чалкашликлар қисман бўлса-да бартараф этилмаган. Узоқ йиллар мобайнида биз бу ойдинлик йўлини тўсишда совет тузумини баҳона қилиб келдик. Афсуски, Туркияда ҳам илм одамларининг аксарияти ўртада кечган воқеаларни фақат Амир Темурга бўлган салбий нуқтаи назарларидан келиб чиқиб баҳоладилар. Аммо кейинги йилларда турк илм дунёсида тарихий ҳужжатлар асосида масалани ёритишга қаратилган холис илмий асарлар пайдо бўла бошлади. Ўзбекистонда эса олдин ҳам, ҳозир ҳам бу мураккаб масалага чала-чулпа эътибор берилди.\nФақат бу масалага эмас, миллий тарихимизнинг жуда кўп чигал муаммоларини ёритишда ҳанузгача айрим Ғарб ва рус-совет тарихчиларининг ёлғону бўҳтонларга қурилган “асар”лари асосида иш кўришдан бутунлай қутула олмадик.\nЎтган аср бузғунчи тарихчиларининг “Амир Темур ҳузурига Султон Боязидни бўйнига арқон солиб олиб келишган”, “Амир Темур Султон Боязидни қафасга солиб қўйган” деган мутлақо ёлғону туҳматга қурилган гапларини бугун ҳам Тошкентда нашр этилган китобларда ўқишимиз мумкин.\nМана, бир мисол: тарих фанлари доктори Ҳамдам Содиқовнинг 2007 йили Тошкентдаги “Art filex” нашриётида чоп этилган “Амир Темур ҳаётидаги ғаройиботлар” китобининг 223-224 бетларида шундоқ манзара ифода этилган: “Чодирда Темурбек шатранж ўйини билан овора эди… Шу вақт чодирга Султон Маҳмудхон кириб келди. Бутун давлат ҳукмдори – Мовароуннаҳр ҳукмдори бўлган саркарда Темурнинг олдига бўйнига арқон тушган султон Боязидни олиб кирди…”\nШу қисқагина лавҳада бир назарда тутган ёлғондан ташқари 320 саҳифадан иборат бу “асар”да яна сон мингта хатоликлар мавжудлигини кўрсатиб турибди.\nБиргина “Султон Боязид қафасда” мавзусида ўтган салкам етти аср мобайнида оврупаликлару руслар томонидан чизилган расмларнинг саноғига етиш қийин.\nҚафас мавзуси акс этган бадиий ва илмий асарлар ҳам саноқсиз. Уларнинг сафи камайишига эса ишонгим келмайди. Майли, бу ишлар Ғарбда бўляпти. Бизда, она тарихидан бехабар бизда-чи?\nЭртага Султон Боязид бўйнига арқон ташлаган тарих фанлари докторидан “ибрат” олган яна бирортаси султонни қафасга солиб қўймаслигига ким кафолат беради?\nБундан йигирма бир йил аввал нашр этилган “Соҳибқирон набираси” номли қиссамда қафас ҳақидаги иғвогарона ёлғон асоссиз эканини тарихий далиллар асосида ойдинлаштирган эдим.\n“Бўйинга солинган арқон” ҳақидаги ёлғонни ҳам сўнгги йилларда ёзилган мақолаларимда тарихий ҳақиқатга зид эканини ёзганман. Аммо бугун ҳам шу ёлғонга ишонишмоқда, тарихий ҳақиқатдан узоқ китобларни ўқишмоқда.\nЎша тарихчилар Султон Боязиднинг бўйнига арқон солишдан олдин ўша давр, яъни бўлиб ўтган воқеаларни ўз кўзи билан кўрган усмонли муаррихларнинг қолдирган тарихий асарларни кўздан ўтказиши шарт эмасмиди?\nБу муаррихларнинг асосий қисми бу учрашув ҳақида ёзар эканлар, Амир Темур турк султонини иззатона кутиб олгани, у билан узоқ ҳамсуҳбат бўлгани ва ҳатто мулоқот пайтида келгусида ўзаро қуда-анда бўлиш ҳақида гаплар ҳам айтилганини қайд этганлар.\nАмир Темур билан Султон Боязид ўртасидаги муносабатларни аниқлаштирадиган манбалардан бири уларнинг ўзаро ёзган мактубларидир. Йигирма икки йил аввал Туркияга борганимда, бу мактубларни кўриш насиб бўлган эди. Ўша сафар кунлари Истанбулда Ая-София номи билан машҳур, бир пайтлар насронийлар ибодатхонаси, Истанбул фатҳидан кейин масжидга ва янги даврда музейга айланган бир ярим минг йилдан зиёд тарихга эга муаззам даргоҳга борган эдик.\nБизни катта ҳурмат билан кутиб олган қадимий қўлёзмалар жамғармаси раҳбари суҳбат орасида “Сиз иккингиз учун жамғармамиз очиқ, қайси нодир қўлёзмани истасангиз, ҳозироқ кўрсатамиз,” дея илтифот қилди.\nЭркин Воҳидов Алишер Навоий асарлари қўлёзмасини, мен Амир Темур билан Султон Боязид Йилдиримнинг ўзаро ёзишмалари – мактубларини кўрсатишни илтимос қилдик. Хуллас, Эркин ака баҳона, мен ҳам кўришни орзу қилган мактубларни кўздан кечиришга муяссар бўлдим.\nАМИР ТЕМУР ВА ЕВРОПА\nСўнгги йилларда туркча сайтларда эълон қилинган Амир Темур билан Султон Боязиднинг ўзаро ёзишмалари билан танишиб, уларни ўргана бошладим.\nАйни шу сабабдан, юқоридаги гапимни яна такрорлайман: икки турк ҳукмдори ўртасидаги муносабатларни аниқ-равшан билиш учун мактубларни ўрганиш, таҳлил этиш жуда муҳимдир.\nТадқиқотчи олима Дилрабо Абдуллаеванинг айнан шу мавзуга бағишланган мақоласидаги мана бу жумлаларга эътибор қаратаман: Йилдирим Боязидга юборилган номада эса унинг асли насаби кемачи туркман бўлгани айтилиб, шу кунгача уруш очмай турилгани баён этилади.\n“Сен фаранг кофирлари била ғазотга машғулсен. Ва агар биз ул сори борсак, мусулмонлар ташвишда бўлурлар ва кофирлар шодмон бўлғайлар. Зинҳор базинҳорким атоларингнинг тариқаларини сақлағил ва аёғингни ўз ҳаддингдин узотмағил, ўзунгга мағрур бўлмағил”.\nКелтирилган бу гаплар яна бир ёлғонни яланғочлайди: мустақилликнинг дастлабки йилларида Ғарбга ёқиш масаласида айтилган, тарихий ҳақиқатдан кўра, сиёсий нуқта назарга амал қилиб, “Амир Темур Европа халоскори” деб жар солганимиз ҳам асоссиз эканини кўрсатади.\nХудди шунингдек, усмонлилардан халос этгани учун миннатдорлик рамзи сифатида Европада Амир Темурга ҳайкал ўрнатилган, деган гап ҳам қуп-қуруқ лоф эди.\nАниғини айтадиган бўлсак, ҳайкал эмас, бемалол иш столи устига қўйса бўладиган кичкина ҳайкалча мавжуд бўлган. Европа ҳамжамияти билан бу асоссиз гапларни айтмасдан ҳам яқинлашиш мумкин, деб ўйлайман. Дунёнинг тараққий топган қисми билан яқинлашиш учун лоф ишлатиш шарт эмас.\nУЛАР СОҲИБҚИРОННИ ИЛОҲИЙЛАШТИРИБ, ГЎЁКИ ФАРИШТАГА АЙЛАНТИРИБ ЁЗИШИМНИ ИСТАЙДИ\nБир нечта театр раҳбарлари мендан Амир Темур ҳақида пьеса ёзиб беришимни сўрашди. Лекин мен бу таклифларни рад этишга мажбур бўлдим. Чунки ўша театрлар раҳбарларининг мақсадини жуда яхши биламан. Улар Соҳибқиронни илоҳийлаштириб, гўёки фариштага айлантириб ёзишимни истайди. Бу менинг шу пайтгача орттирган тажрибаларим, илму адабиёт хусусидаги тушунчаларимга зид келади.\nҲар қандай тарихий шахс ҳаёти ва фаолиятини безамасдан, лоф қўшмасдан, борича кўрсатишимиз керак. Акси бўлгани учун ҳам ҳамон Амир Темурнинг мукаммал образини ярата олмаётгандирмиз.\nЭҳ-ҳе, Амир Темур ҳақида ҳали қанча асарлар, пьесалар ёзишга етадиган мавзулар бор. Афсуски, биз фақат муз тоғининг сув юзига чиқиб турган учини кўрибгина хулосалар ясаймиз.\nЎз ўрнини топишга уринаётган миллий адабиётимиз ва тарих илми олдида ҳам фақат ягона қатъий мезон кўндаланг турмоғи, яъни: ўтмишимиз ёки аждодларимиз фаолиятини, улар қолдирган меросга бағишланган асарлар фақат ва фақат бадиий жиҳатдан юксак, илмий асосланган бўлмоғи лозим. Ёзилган асарларни фақатгина Амир Темур ёки Мирзо Улуғбек, Алишер Навоий ёки Мирзо Бобур ҳақида ёзилгани учунгина мақтамасдан, бу асарларда акс этган тарихимиз, аждодларимиз ҳаёти нечоғли ҳаққоний, нечоғли бадиий юксак ифодаланганини теран таҳлил этишимиз шарт.\nФақат шундай бўлгандагина, сохта ва бадиий саёз асарлар пайдо бўлишини олдини олишимиз мумкин.\nP/S: Мазкур мақола юзасидан фикр-мулоҳаза, муносабатлар бўлса, қуйидаги манзилга юборинг:\nE-mail электорон почта: pochta@uza.uz\nNext story ЎзА минбари: Соҳибқирон сиймоси “тўқиб-бичишга”га муҳтож эмас\nPrevious story “Сув – ҳаёт манбаи” танлови


Роналдиньо Перунинг иккинчи дивизионида тўп суради\n15:02 / 04.04.2016\nИспаниянинг "Барселона" ва Бразилия терма жамоаси собиқ футболчиси Роналдиньо футболчилик фаолиятини Перуда давом эттирадиган бўлди. У мамлакат иккинчи дивизионининг "Сьенсиано" жамоасида тўп суради. Бу ҳақда, жамоанинг Facebook’даги саҳифасида маълум қилинган.\nАммо, унда 36 ёшли футболчи билан тузилган шартнома муддатига ойдинлик киритилмаган.\nБразилиялик футболчи бир пайтлар ПСЖ, "Барселона" ва "Милан" жамоалари шарафини ҳимоя қилган. Испанияда тўп сурган вақтларида Роналдиньо икки маротаба (2005, 2006) чемпион бўлган. У шунингдек, 2011 йили Италияда "Милан" жамоаси билан ғолиб чиққан. Шунингдек, "Барселона" сафида 2006 йилда Чемпионлар лигаси ғолиби бўлган. 2005 йилда эса, Европанинг энг яхши футболчисига бериладиган “Олтин тўп”ни қўлга киритган.\nУ Бразилия термаси таркибида 2002 йили жаҳон чемпионлигини қўлга киритган. Миллий терма учун ўтказган жами 96та ўйинида 33та гол уришга муваффақ бўлган.


Сарвар ва Комилнинг жонли ижродаги концерти “Истиқлол”ни “портлатди”(Фото ва видео) - Darakchi\nСарвар ва Комилнинг жонли ижродаги концерти “Истиқлол”ни “портлатди”(Фото ва видео)\nШОУ-БИЗНЕС 16.02.2017, 11:38\nТеглар: Лола Йўлдошева, Шаҳзода, Концерт\n15 февраль куни пойтахтдаги “Истиқлол” санъат саройида хонандалар Сарвар ва Комил(“Беном”)нинг “Бир муҳаббат қиссаси” деб номланган илк яккахон концерт дастури бўлиб ўтди. “Darakchi.uz” жамоаси концерт дастурида иштирок этди.\nСарвар ва Комилнинг илк концерт дастури 100 фоиз жонли ижрода ўтганини алоҳида эътироф этиш керак. Хонандалар жонли ижрони аъло даражада уддалашди.\nКонцертда радиобошловчи Жамшид Ҳожиниёзовнинг “Бир муҳаббат қиссаси” деб номланган фильми намойиш этилди. Сарвар ва Комилнинг қўшиқлари фильм воқеаларига монанд тарзда ижро этилди.\n“Бир муҳаббат қиссаси” Беҳруз(Комил) ва Наргиза(Наргиза Гулмуҳаммедова)нинг муҳаббат тарихи ҳақидаги мини-фильм. Эсингизда бўлса, Сарвар ва Комилнинг “Айт” деб номланган қўшиғи клипида бу муҳаббат қиссасидан бир парча акс эттирилган, “Ортингга қара” клипида эса воқеалар ривожи кўрсатилган эди. Бироқ муҳаббат қиссаси қандай якунлангани номаълум эди. Концерт дастурида мазкур фильм тўлиғича намойиш этилди.\nДастурда “Салом” деб номланган янги қўшиқ жаранг сочди. Сарвар ва Комил ёшларни ижтимоий тармоқлар орқали бир-бирига “привет” деб эмас, “салом”, “ассалому алайкуум” деб мурожаат қилишга чорлади. Қўшиқда “Салом” сўзи тилимизда қандай чиройли жаранглаши ҳақида куйланади. Мазкур қўшиққа “Мўжиза” рақс ансамбли томонидан ўзига хос рақс саҳналаштирилган.\nШундан сўнг Сарвар ва Комилнинг барчага бирдек ёд бўлиб кетган хит тароналари куйланди. Хонандалар мухлисларига қўшиқ сўзларини залга ўрнатилган катта мониторлар орқали тақдим этиб ҳаммани бирга куйлашга чақирди. “Дард”, “Сўрама”, “Айт”, “Хазон”, “Юрак йиғлар”, “Ёғади ёмғир”, “18 бекат”, “Қизалоқ”, “Лола”, “Сенсиз”, “Бедорингман” каби гуруҳ репертуаридаги энг хит тароналарни мухлислар севимли хонандалари билан бирга куйлашди. Айниқса, “Хазон” қўшиғининг сўзлари мониторларда берилмаган бўлса-да, мухлислар макзур қўшиқни баралла куйлашди. Комил бироз қўшиқ айтишдан тўхтаб, микрофонни томошабинларга тутди. Томошабинлар бир овоздан қўшиқни бирга куйлашди. Бу кутилмаган ҳолатдан Сарвар ва Комил ҳаяжонланишди ва мухлисларига миннатдорчилик билдиришди.\n“Бу қўшиқни 100 фоиз жонли ижрода куйлашга қарор қилдик” дея хонандалар саҳнага синтезатор олиб чиқишди ва “Сўрама” қўшиғини мусиқасини ҳам жонли чалиб, жонли ижро эта бошлашди. Қўшиқнинг биринчи куплети ижро этиб бўлингач, Комил микрофонни залга тутди. Мухлислар қўшиқни куйлай бошлади. Шу дамда қўшиққа аёл хонанданинг овози қўшиқли. Залнинг орқа томонидан хонанда Лола чиқиб келди! Мухлислар бу кутилмаган ҳолдан қийқириб юборди.\n“Сўрама” қўшиғи Сарвар, Комил ва Лола томонидан 100 фоиз жонли мусиқа ва жонли ижрода куйланди. Қўшиқни куйлаб бўлгач, Лола Сарвар ва Комилнинг ўзлари англамаган ҳолда мамлакат мусиқа санъати ривожига катта ҳисса қўшаётгани ва ўз репертуаридаги аксарият хит тароналар улар томонидан ёзилганини айтиб ўтди ва уларга миннатдорчилик билдирди. Шундан сўнг концертга келиб, фақат уларнинг қўшиқларини ижро этгани “инсофдан эмас”лигини хазил тариқасида маълум қилди. Шундан сўнг Сарвар мухлислардан Лола ижодидаги қайси қўшиқни уларнинг ижросида тинглашни исташлари ҳақида сўради. Кимдир “Хабар ол”, яна кимдир “Билмайсан” деб бақирди. Шундан сўнг хонандалар Лола ижросидаги “Билмайсан” қўшиғини биргаликда ижро этди. Уларга залдаги томошабинлар ҳам жўр бўлди.\nСарвар ижтимоий тармоқларда концертдан кейинги таассуротлари билан ўртоқлашар экан, қуйидагиларни ёзиб қолдирди:\n—“Билмайсан”нинг сўзлари қийин бўлгани учун мухлислар уни биз билан бирга куйлай олишмаса керак, деб ўйлагандим. Лекин кутилмаганда томошабинлар биз билан бирга ижро эта бошлашди. Бу санъаткор учун ҳақиқий бахт!\nКонцерт дастури қизиқарли ва мароқли ўтгани сабабли тез тугаб қолгандек таассурот уйғотди. Бир сўз билан айтганда, Сарвар ва Комилнинг илк яккахон концерти аъло даражада, юксак савияда ўтганини алоҳида қайд этиш зарур. “Иш бор жойда камчилик бор” деганларидек, концертда айрим ноқулай вазиятлар ҳам кузатилди. Жумладан, танаффус вақтида Сарвар кийимини алмаштиришга улгурди, Комил эса аввалги блокда кийган кийимида чиқиб келди. Лекин бу ҳолатни Сарвар хазил аралаш, ўзига хос тарзда изоҳлади. У мухлисларга қарата “Биз ҳозир Комил билан баҳс бойладик. У менга ‘Кийимингни алмаштиришга улгурмайсан’, деб айтди мен эса кўриб турганингиздек уддаладим”, деди.\nХонандалар биринчи блоклан сўнг кийим алмаштиришганида кичик микрофонни тақишга улгурмай саҳнага чиқиб келишди, қўшиқ куйлаб бўлишгач, уларнинг ёрдамчилари саҳнага чиқиб, микрофонни тақиб қўйишди.\nАйрим хонандалар “Истиқлол” санъат саройида 100 фоиз жонли ижрода концерт ўтказишнинг иложи йўқлигини таъкидлайди. Сарвар ва Комил эса бу фикрнинг нотўғри ва асоссиз, концерт саройи имкониятлари жонли ижрода концерт ўтказишга қодир эканлигини исботлашди.


BBC Uzbek - O'zbekiston - Ўзбекистон Қозоғистонга миллионлаб доллар жарима тўлаши керак\nЎзбекистон Қозоғистонга миллионлаб доллар жарима тўлаши керак\nСўнгги янгиланиш 26 ноябр 2012 - 15:42 GMT\nЭлектр тақчиллиги Ўзбекистонда бир неча йилдан буён анъанага айланган.\nЎзбекистон Қозоғистондан ўтган қиш мавсумида ноқонуний равишда олган электр энергиясидан қарзини деярли тўлаган.\nАммо бу йилги мавсум бошланиши билан Ўзбекистон яна келишилмаган энергия ола бошлаган ва бир ойнинг ичидаги қарз бир неча миллион долларга чиққан. Айни вақтда олдин кузатилмаган электр тақчиллиги бу йил пойтахт Тошкентда ҳам кузатила бошлаган.\nЎзбекистон томони Қозоғистондан шартномада кўрсатилмаган энергияни истеъмол қилгани учун 2011-2012 йилги қиш мавсумидаги қарзини деярли қутилган.\n35 миллион долларлик қарзнинг шу кунларда 34 миллион 500 минг доллари Қозоғистонга берилган.\nБироқ Қозоғистонда электр узатиш тизимини назорат қилувчи KEGOC ширкатининг маълум қилишича, ноябр ойи бошидан бери Ўзбекистон Қозоғистондан яна шартномадан кўрсатилмаган тарзда электр энергияси ола бошлаган.\nЎзбекистон ноябр ойидан бошлаб шартномадан кўрсатилмаган 35 миллион квт соат токни олиб қўйди. Бу яхшигина рақам. Бир суткага 1 миллион квт соатдан кўпроққа тўғри келаяпти. Ушбу ҳолатларнинг ҳаммаси ҳисобга олиб борилаяпти, - дейди KEGOC ширкати матбуот котиби Марат Муҳаммадсалиев.\nЎзбекистон томонидан ноябр ойидан бери ноқонуний олинган электр энергиясининг нархи норасмий манбааларга кўра 5 миллион АҚШ доллари атрофида бўлиши мумкин.\nАгар Ўзбекистон шу кетишда токни олишда давом этса, баҳорга бориб Қозоғистон олдидаги қарз ўтган йилги рақамлар билан тенглашиб қолиши мумкинлиги айтилади.\nЎзбекистон ўзидаги Иссиқлик электро станцияларини ёнилғи билан таъминлай олмаслиги сабаб бу каби муаммолар келиб чиқаётгани билдирилади.\nАйниқса бу йилга келиб ушбу мауаммо янада авж олган ва ҳаттоки Тошкент шаҳрида электр энергиясида узилишлар кузатила бошлаган.\nТошкентдан мустақил журналист Абдураҳмон Ташанов ҳолатни қуйидагича тасвирлайди.\nПойтахтда ҳам бу муаммо кучли сезилаяпти. Мана мен ҳозир машинада йўлда кетаяпман, кўпчилик светафорлар ишламаяпти. Светафорларнинг ўрнига Йўл Патрул Хизмати ходимлари назоратга солиб турибди. Сабаби шаҳар бўйлаб чекловлар жорий қилинган. Чеклов жорий қилинган маҳаллаларда ҳаттоки светафорлар ҳам ишламаяпти, - дейди Абдураҳмон Ташанов.\nАбдураҳмон Ташановга кўра, ўтган ҳафта пойтахтнинг Бектемир, Ҳамза, Миробод туманлардаги маҳаллаларда электр узилган. Ушбу узилишлар эрталабки соат 9 дан кечки 5 гача давом этган.\nБу ҳафтадан бошлаб эса Чилонзор ва Яккасарой туманларида шу ҳолат кузатилмоқда. Журналист ток йўқлигидан ҳаттоки автобилларни ювиш нуқталари фаолият юритмаётганига гувоҳ бўлганини айтади.\nЭлектр энергияси тақчиллиги вилоятларда бир неча йилдан бери анъанага айланган ва ушбу узилишлар совуқ кунлар бошланиши билан янада кучаяди.\nЖиззахлик ҳуқуқ фаоли Саида Қурбонова ҳолатни ўрганиш учун маҳаллий мактабларнинг бирида бўлган.\nБолалар ўқитувчилар палтода ўтирибди. Бундай ҳолатда дарс ўтиб бўладими. Газ, свет йўқ. Свет бўлмагандан кейин хоналар қоп қоронғу, - дейди Саида Қурбонова.\nҲуқуқбонга кўра оддий одамлар вазиятдан чиқиш учун уйларни чўғ билан иситишга ҳаракат қиляпти.\nКўпчилик тандирга олов ёққач чўғини уйга олиб киради. Ўзимизда ҳам шунақа ҳолат бўлаяпти. Мактаблар бу муаммога жим қараб турибди. Чунки бу нарсани кўтарган бошлиқ ишдан кетиши керак, - дейди Саида Қурбонова.\nРасмий доиралар билан суҳбатда бўлган Абдрураҳмон Ташанов пойтахтдаги электр энергияси бўйича узилишларда расмийларга иқтибосан қуйидаги сабабларни келтиради.\nЭлектр энергиясини ишлаб чиқарувчи манбаалар етарли эмас. Бунга қўшимча тарзда, станцияларнинг ишлаши учун мазут ва ёнилғи йўқлиги ҳам айтилаяпти, - дейди Абдураҳмон Ташанов.\nЖурналистга кўра расмий доираларда иқтисодий ўсиш бўлаётгани айтилаётган бўлсада, аслиятда Ўзбекистонда яхшигина иқтисодий инқироз жараёни кечмоқда.\nДавлат бюджети йил охирига келиб катта камомад билан чиқаяпти. Шунинг хисобига электр энергияси ишлаб чиқарувчи ширкатлар билан оғлиқ муаммолар юзага келган.\nКейинги пайтларда бензин тақчиллиги ҳам кузатилаяпти. Бунинг ҳаммаси иқтисодий қийинчиликларга бориб тақалади, - дейди Абдураҳмон Ташанов.\nЖурналистга кўра энергетика муаммосини бартараф этишда Ўзбекистон иқтисодни прогнозлаштириш ва юксалтириш борасида радикал ислоҳатларга муҳтож.\nҚозоқ ширкати Ўзбекистонни электр энергиясини ўғирлашда айбламоқда\nПрезидент Каримовнинг Остонага сафаридан кескин ўзгаришлар кутиладими?\n'Ўзбекистонда ўн минглаб қўйни нобуд қилган эмдори Қозоғистондан олиб кирилмаган'\nЎзбекистон қозоқ буғдойини ўзбек унига айлантирмоқчи


Бош саҳифа Матбуот Жадид матбуоти (10)\nҲангама Каминалари хусусий кабинетларида ўлтуруб, янгигина пўчталйўн томонидан топширилған дўст-душман мактубларини ўқуб, гоҳ кулар эдилар, гоҳ йиғлар эдилар. Дўст-душман мактубидан бир неча нусха: «…Оёғингға қараб юр!.. Кечаги газетда ҳақимда алжиганингни бу галча бола-чақанг ҳурматига кечирдим. Йўқса битта каллакесарга заказ берилган давоми…\nКўчада учраган ҳар бир елкаси яғирнинг чопонини ўғурлаб олмоқ одатим бўлмағани учун ҳар кимга ўхшаб бекорга кучана бергим келмайдир. Ўқувчи ўртоғим, маълуминг бўлсинки, ман ҳар вақт санинг кўнглингга қараб жиннилик қила бермайман; қалам деган нарса ҳам ўқлоғи эмас. Аммо отамни давоми…\nҲангама Шариъатсиз киши учса ҳавога, Кўнгил берма унингдек худнамога! Сўфи Оллоёр Тўртта бемаъни бир ерга йиғилиб олибдир-да, отини «Маҳкамаи шаръия» қўйибдир. — Маҳкамаи шаръия очдиқ, шариъати набиянинг равнақини истасангиз бизнинг ёнға марҳамат қилингиз! —деб рўкач учун содда домлалардан бир нечаларини давоми…\nҲангама Хилват кунлари ҳам яқинлашди. Кўрпа ёстиқни сотиб бўлса ҳам баъзи совуқ сўфилар Туркистон йўлини — Султонул-орифин қабрини кўзлай бошладилар. Фақирингиз ҳам тариқат ишларидан унча бепарво эмасман. Тўқсон тушуб даҳага кириш масаласи чиқғач, фақирнинг кўз ўнгида ёғлиқ хасиб, қизил палов, давоми…\nҲангама Радио хабарларидан Лифлид-20. Озчилиқташкил этган эркатойлар масаласини қарайтурған шаллақилар камисияси кеча шундай таклифлар киргизди: Ҳазрат Исонинг туғулиш байрамида (рождествода) Туркия ҳукумати христианларға ҳадялар тарқатсун. Туркия қўл остида бўлған христиан хотин-қизлари дунёға «Янги итбачча» ташласалар (ҳаромзодалари ҳам шу ҳисобда) Туркия давоми…\nҲангама «Лўли элаклик бўлди, эшаги тилаклик бўлди!» Хиж-хиж-хиж-хиж! Киратурғанимиз 23-йилдан тилак эмиш! Анов маданий миллатлар қаторида биз ҳам янги йилга тилак билан кирамиз эмиш! Яхшики, яқин орада: «Эй, нотавон кўнгилга қўтур жомашовнинг орқаси» дейтурған иши бузуқ йўқ! Бўлмасачи, нах шармандавозлиқ-да! давоми…\nҲангама «Туркистон»нинг 36-сонида «Мухбирларимиздан» битгаси бир нарсани ёзибдирким, ўқуб кўриб нах мухбирнинг оғзини ёриб юборғум келди. Ахир, уйинг куйгур, сағал оғзингга қараб гапир-да: — «Исрофлик тўй…» «Самарқандда ўртоқ Қурби ўғулларини кестирди, уч-тўрт кун тўй берди, бир-икки миллиард пул кетди… Тўйға давоми…\nҲангама Дард қўб — давоси йўқ, ҳасрат узоқ — кечалар қисқа, манзаралар ажиб — кўзлар кўр, жарт-журт зўр — натижалар кичик, манзил узоқ — роҳила оз, ваҳима катта — тўй бедарак, осмон узоқ — ер қаттиқ, бўйи бир қарич — давоми…\nКичкина фелетўн Иш ғарибхонадан чиққунчалиқ, чиқдингми, пасту баланд дунёда сайр эта бошлайсан. Ёшини яшаб, ошини ошаған ўзимизнинг чолимиз. Соч оқ, соқол оппоқ, кўз нурсиз, тиш тушкан, бел букчайган, қўлдаги асо кўмаклашмаса оёқлар ҳам юришка қарши; аҳа… дейиш билан жон чиқарға давоми…\nКичкина фелетўн Мақоланинг сарлавҳасини кўриб «Лайли ва Мажнун» операсига танқид экан, деб миянгни айнитиб ўлтурма, ака. «Лайли ва Мажнун»ни ва умуман театру кечаларини танқид қилиб: «Мана бу артист қинғир экан, мана буниси қийшиқ экан, китоби ундай экан, декаратсияси бундай экан давоми…


ЎзА - ОСИЁ ЎЙИНЛАРИ-2018: 12-кунда учтадан олтин ва бронза, иккита кумуш медаль қўлга киритилди – Осиё ўйинларидаги рекордимиз янгиланди\n30.08.2018 19:39 Чоп этиш версияси\nҚитъанинг нуфузли мусобақасида икки юздан зиёд вакили билан иштирок этаётган спортчиларимиз ўн кундан ортдики кунига медаллар билан таъминланиб турди. Айниқса, кечаги кун ҳамюртларимиз учун анча баракали, самарали ва албатта, омадли келди, десак муболаға бўлмас.\nБир кунда учта олтин медаль – эрталаб дзюдо бўйича Диёр Ўрозбоев бошлаб берди, курашдан Дилдора Шерметова давом эттирди, оқшомда эса Светлана Радзивил якунлаб қўйди. Айниқса, енгил атлетиканинг баландликка сакраш туридан ўзбекистонликларнинг чиқишлари нафақат стадиондаги мухлису, мутахассисларни ҳаттоки ойнаи жаҳон қаршисидаги қитъа спортсеварларининг эътиборини ўзига қаратди. Икки вакилимиз – Светлана ва Надиянинг кўрсатган “кароматидан” барча ҳайратда қолди. Қитъанинг шу соҳадаги етакчилари баландликнинг 1,84 метридаёқ иштирокларини тўхтатди. Бу кўрсаткични ҳам атиги бир нафар спортчи – қозоғистонлик Надежда Дубовицкая бажарди холос, қолганлари 1,80 кўрсаткичлари билангина кифояланганди. Ана ундан кейин чинакам “ўзбекистонликлар дербиси” бошланди-ю. Светланага кўп йиллик тажриба қўл келган бўлса, Надияга ёшлик шижоати асқатаётганди. Халақит берадиган, даъво қиладиган ҳеч ким йўқ, планкани истаганча кўтариш ва истаган пайтда мусобақани тўхтатиш фақат ўзбекистонликларнинг ўз қўлларида. Шундай бўлди ҳам. Мусобақани рақобатчи сифатида бошлаган бошқа спортчилар ҳангу манг билан, спортчиларимиз эса планкани кўтариш билан овора бўлдилар. Охир-оқибат ҳар иккала спортчимиз олтин ва кумуш медалларини ўзаро бўлишиб олди. Хусусан, Светлана Радзивил 1,96 метрни забт этган ҳолда олтин медални қўлга киритган бўлса, Надия Дусанова 1,94 метрга сакради ва кумуш медаль соҳибасига айланди. Светлананинг сиз кўриб турган суратлари жаҳон оммавий ахборот воситаларида бир неча бор намойиш этилган, уларнинг бари бир-бирига ўхшаш, лекин спорт мусобақаларининг нуфузи, манзили, муддати турлича. Юқоридаги сурат эса айнан Индонезиядан.\nКеча шунингдек, Руслан Қурбонов (енгил атлетика) кумуш, Мухлиса Абдумаликова ва Сарвар Шомуродов (иккаласи ҳам кураш спорт туридан) бронза медаллари билан тақдирланди.\nБулар кечаги куннинг гаплари эди, хўш, бугун-чи?\nСпортчиларимизнинг бугунги кундаги натижалари кечагисидан ҳам кўпроқни ташкил этди. Биз учун тонг саҳардан байдарка ва каноэда эшкак эшиш бўйича спортчиларимизнинг кетма-кет совринларни қўлга киритиш борасидаги хушхабарлар етиб келаверди. Вадим Меньков 1000 метрга яккалик баҳсларининг финалида иштирок этиб, маррага биринчи бўлиб етиб келди ва Осиё ўйинларининг олтин медалига сазовор бўлди. У тожикистонлик Шаҳриёр Даминовни 0,7 сонияга ортда қолдириб, бош соврин соҳиби бўлди. Мазкур натижа билан Вадим ўзининг Осиё ўйинларидаги тўртинчи олтинини қўлга киритди ва бу борадаги Осиё ўйинлари рекордини ўрнатди. Бунгача у Доха, Гуанчжоу ва Инчеондаги Осиё ўйинларида ҳам пешқадам бўлганди.\nАёллар ўртасидаги 500 метрга жуфтлик баҳсларида юртдошларимиз маррага иккинчи бўлиб етиб келди. Хитойлик рақибларидан 3,6 сония ортда қолиб, 2:06.160 натижа қайд этган Дилноза Раҳматова ва Нилуфар Зокирова тандеми кумуш медали билан тақдирланишди. Эркаклар ўртасидаги 1000 метрга К-2 жуфтлик баҳсларида эса Шаҳриёр Маҳкамов ва Шоҳрухбек Аъзамов маррага учинчи бўлиб етиб келди ва бронза медалига сазовор бўлди. Шунингдек, худди шу масофага, С-К жуфтлигида иштирок этган Нурислом Тўхтасин ўғли ва Серик Мирбеков жуфтлиги маррага учинчи бўлиб етиб борди ва улар ҳам бронза медали билан кифояланди.\nА.Тропин, В.Ибрагимов, Ж.Нурматов, А.Мочалов иштирокидаги 500 метр масофага тўрт кишилик экипажда ўтказилган баҳсларда Ўзбекистон терма жамоаси вакиллари маррага бешинчи бўлиб етиб келди.\nХудди кечаги кун каби бугун ҳам курашчиларимиз ўзларига билдирилган ишончларни оқлади. 90 кило вазнлилар ўртасидаги баҳсларнинг ҳал қилувчи финали ўзбекистонликлар дербиси остида кечди. Қизиқарли ўтган беллашувда Шермуҳаммад Жандреев Яҳё Имомовни мағлубиятга учрата олди. Шермуҳаммад финалгача афғонистонлик Ширзад Азизини, қувайтлик Ҳусайн Мисри, Яҳё эса туркманистонлик Гуванч Бегалиевни, қозоғистонлик Ерсултан Музаффаровни енгиб етиб келишганди. Ва финалда икки ўзбекистонлик ўзаро куч синашди.\nАёллар ўртасида 78 кило вазн тоифасидаги спортчилар ўртасидаги финал баҳс ҳам юртдошларимизнинг фойдасига хизмат қилди. Мусобақанинг ҳал қилувчи қисмида ҳамюртимиз Кумуш Йўлдошева мўғулистонлик Отгон Мунхцецегга қарши гиламга кўтарилди. Қизиқарли кечган баҳсда ҳамюртимиз рақибаси устидан ҳалол баҳоси билан ғалаба қозонди. Бунгача у Қозоғистон вакиласи Калжан Тайжановани, хитой тайпейилик Янг Хсиентзу устидан соф ғалабага эришганди. Дилроза Бозорова эса қозоғистонлик курашчига ютқазиб қўйди.\nДзюдо бўйича кун аввалида вакилларимиз эркаклар ўртасида -73, -81 килограмм, аёллар ўртасида -70 кило вазн тоифасида баҳсларга киришган бўлса-да, йигитларимиз меддалар учун курашда муддатидан аввал имкониятни бой бериб қўйди.\n-73 килограмм вазнлилар баҳсида Ғиёс Бобоев дастлаб яманлик рақибини мағлуб этди ва чорак финалга чиқди. Бироқ бу босқичда БАА вакили Виктор Сквортовга имкониятни бой бериб қўйган ҳолда, бронза медали учун курашиш имкониятини сақлаб қолганди. Аммо бронза медали учун ўтказилган ўтиш босқичида ҳам Шимолий кореялик Чол Гван Ким тўсиғидан ўта олмади.\nШунингдек, Шарофиддин Болтабоевда ҳам шу вазият такрорланди. Шарофиддин илк жангида ливанлик рақибдан устун келганди, бироқ чорак финалда япониялик тажрибали спортчи Такеши Сасаки тўсиғидан ўта олмади. Бронза медали учун ўтказилган ўтиш босқичида эса полвонимиз мўғулистонлик Уганбаатар Отгонбаатарга ҳам имкониятни бой бериб қўйди.\nҲар иккала полвонимиз мағлубиятини Гулноза Матниёзова муваффақиятли юриши билан “ювди”. 70 килограммлилар баҳсида гиламга чиққан Гулноза илк ва чорак финал жангларида зафар қучди, фақат ярим финалда жанубий кореялик рақибасига ютқазиб қўйди. Энди у бронза медали учун курашиши лозим эди. Ҳамюртимиз бунинг учун хитойлик Я Жуга қарши татамига кўтарилди. Қизиқарли ўтган баҳсда ҳамюртимиз рақибасини иппон баҳоси эвазига мағлуб этди.\nТрамполин бўйича натижаларимиз бошида ёмон бўлмади. Ушбу йўналишнинг эркаклар баҳсида икки нафар ҳамюртимиз - Самирбек Усмонов ва Амиран Бабаянлар финал йўлланмаси учун кураш олиб борди ва бунинг уддасидан чиқди. Финал баҳсларида эса Самирбек Усмонов 53,330 балл билан еттинчи ўринни банд этган бўлса, Амиран Бабаян 45,230 балл билан энг сўнгги ўриндан жой олди. Ушбу йўналишда хитойликлардан Донг Донг олтин, Леи Гао кумуш, Қозоғистон вакили Пирмаммад Алиев бронза медали билан тақдирланди.\nАёллар баҳсида Фарангиз Рўзиева 49,725 балли натижа билан бешинчи ўринни эгаллади. Ушбу йўналишда хитойлик Лиу Линглинг биринчи, япониялик Хикару Мори иккинчи ўринни эгаллаган бўлса, яна бир Хитой вакиласи Шоули Жу кучли учликни якунлаб берди.\nШу тариқа ўзбекистонликлар бугуннинг ўзида учтадан олтин ва бронза ҳамда иккита кумуш медални қўлга киритди. Ўзбекистон спорт делегацияси айни пайтда 15 та олтин, ва 19 тадан кумуш ва бронза, жами 53 та медаль жамлаган ҳолда мусобақа жадвалининг олтинчи поғонасини банд этиб турибди.\nШуни алоҳида таъкидлаш жоизки, ўзбекистонликлар Осиё ўйинлари тарихида янги рекордни ўрнатди. Бунгача Ўзбекистон спорт делегациясининг Осиё ўйинларидаги энг яхши натижаси 2002 йилга тўғри келган. Ўша йилги баҳсларда ҳамюртларимиз 15 та олтин, 12 та кумуш ва 24 та бронза медалларини қўлга киритган. Жами медаллар сони 51 тани ташкил этганди. Индонезияда эса шу кунгача жамлаган медалларимиз сони бу кўрсаткичдан ўтди – 53 тага етди. Олдинда ҳали яна икки кунлик ўйинлар бор, муҳими, боксчиларимиздан ҳали умидимиз катта. Қолаверса, самбочиларимиз ҳам ўзларининг нималарга қодир эканлигини исботлаши турган гап.\nМаълумот учун. Мусобақа якунланишига икки кун қолган бир пайтда медаллар жамғариш бўйича ҳамон хитойликлар олдинда бормоқда. Уларнинг ихтиёрида 111 та олтин, 75 та кумуш ва 53 та бронза, жами 239 та медаль мавжуд. 173 та (59-49-55) медаль билан Япония иккинчи, 140 та (39-46-55) медаль билан Жанубий Корея делегацияси учинчи ўринларда бормоқда. Биздан юқорида шунингдек, мусобақа мезбонлари Индонезия (30+23+37 =90) ва Эрон (19+19+20=58) вакиллари бормоқда.\nОсиё ўйинларида иштирок этаётган 46 давлатдан 17 тасида ҳали биронта ҳам олтин медаль қўлга киритилмаган, 13 тасида олтин у ёқда турсин, кумушнинг ҳам ўзи йўқ, 9 та давлатга эса ҳали биронта ҳам медаль насиб этмаган. Ён қўшниларимиздан қозоғистонликлар 11 тадан олтин ва кумуш (38 та бронза) медаль билан умумий ҳисобда ҳам ўн биринчи ўринда бормоқда. Қирғизистон 19 та (2-6-11) медаль билан 22-ўринда, Тожикистон учта кумуш медаль билан 30-ўринда, Туркманистон битта кумуш ва иккита бронза билан 32-ўринда бормоқда.


Собиқ лидерни озод этиш чақириқлари жавобсиз қолмоқда\nБундан уч йил муқаддам 15 йиллик қамоқ жазосига ҳукм қилинганига қарамай, ҳамон вақтинчалик сақлаш изоляторида ушлаб турилган Ёқуб Салимовнинг ўғли Абубакр мамлакат президентига оммавий ахборот воситалари орқали мурожаат этиб, отасининг озод этилишини сўради.\nАбубакр Салимовнинг “Озодлик” мухбири билан суҳбатда айтишича, Тожикистонда конституциявий тузум ва барқарорлик ўрнатишда отасининг хизматлари улкан. Буни нафақат оддий халқ, балки рақиблар ҳам яхши билади.\n“Шунинг учун президент отамнинг хизматларини назарга олиб, уни озод этишини сўрайман. Сўнгги тўрт йил давомида отам билан икки гал фақат 20 дақиқа учрашиб суҳбатлаша олдим. Чунки изолятордаги вазият, отамнинг аҳволи, унинг саломатлиги чидаб бўлмас даражадалиги у билан узоқ вақт ўтириш имконини бермайди”,- деди яқинда хорижда ўқиб қайтган Абубакр.\nЁқуб Салимовнинг акаси Аминжон Салимов эса 8 ойдан буён укаси билан учраштирилмаётгани, президент ва ҳукуматга ёзилган хатларнинг бирортасига жавоб бўлмаганини билдирди.\n“Укам Ёқубнинг Тожикистонда тинчлик барқарорлиги учун қилган хизматлари бугун батамом унутилгани бизни эзади”,- деди Аминжон Салимов.\nТожикистондаги ички низолар чоғида жонбозликлар кўрсатган собиқ ички ишлар вазири Ёқуб Салимовга расмий ҳукуматга қарши бош кўтариш айби қўйилиб, 2005 йилда 15 йиллик қамоқ жазоси берилган эди. Бироқ ҳукм ўқилганига 3 йилдан ошган бўлса-да, қонунларга мувофиқ равишда у қамоқхонага ўтказилмай, ҳамон вақтинчалик сақлаш изоляторида тутиб турилибди.\nЎтган давр мобайнида Салимовлар оиласи ҳукумат идоралари ва давлат раҳбарига бир неча бор очиқ хат билан мурожаат этиб, Ёқуб Салимовни умумий тартибдаги қамоқхонага ўтказиш ёки соғлиғи ёмонлашганини назарга олган ҳолда озод этишни сўраган эди ва сўрашда давом этмоқда.\nТожик лидерларидан бирининг ўғли ўз отасининг озод этилишини сўраб турган бир пайтда куни-кеча собиқ тожик етакчиларидан яна бири, тинчлик йўлида қурбон бўлган Лангари Лангариевнинг уйи ва яқинлари ҳукумат кучлари томонидан аёвсиз ўққа тутилди.\nОрадан 15 йил ўтиб давлат раҳбари ўзига содиқ қўмондонлардан бирининг уйига юзлаб аскарларни сафарбар қилгани тожик жамиятида ва мамлакат ташқарисида катта шов-шувга сабаб бўлди.\nТожикистонликлар бундан ўн беш йил илгари ҳукуматнинг мухолиф кучлар устидан ғалабасини олқишлаган эса-да, аммо бугунга келиб чучварани хом санаганларини ва улар кутган омон-омон замонлар асло келмаслигини, ўзларини қийнаётган муаммолари амалдаги ҳукуматни қизиқтирмаслигини тушуниб етган кўринади. Шунинг учун бўлса керак, бугунги иқтисодий ва ижтимоий оғир вазиятда оддий тожикистонликларнинг аксарияти кўпроқ қамоқхоналарда сақланаётган ўша собиқ лидерларни ёдга олади.\nАминжон Ёқубовнинг билдиришича, ҳукумат учун хизмат қилган собиқ лидерларнинг оила аъзоларига бугун эътибор йўқ.\n“Вақтида Тожикистонда тинчлик ўрнатилиши йўлида жонини фидо қилган собиқ лидерларнинг оила аъзолари бугун қашшоқликда кун кечирмоқда. Ҳукумат тепасига келган гуруҳ эса уларга оддий имтиёз беришни ҳам ўйламайди. Масалан, энг машҳур лидерлар Файзалиев, Мажидов, Сафаров ва Лангариев, қолаверса, укам Ёқубнинг бола-чақаси бугун жуда аянчли ҳаёт кечирмоқда. Улардан айримларининг аёллари бозор ортидан кун кечирмоқда”,- деди Аминжон Ёқубов.\nЭслатиш жоизки, 90-йиллар сўнггида Тожикистонда конституциявий тузум барқарорлигида хизмати сингган Ёқуб Салимовни Имомали Раҳмон ўз қаноти остига олиб, ички ишлар вазири лавозимини топширган эди.\n1997 йилнинг 30 апрелида Сўғд вилоятида Имомали Раҳмонга суиқасд уюштирилганида ўз танасини қалқон қилган Ёқуб Салимовни президент ўз ўғли сифатида тан олганини ва унинг хизматлари асло унутилмаслигини ваъда қилган эди. Бироқ Имомали Раҳмон одатдагидек ўз ваъдасига вафо қилмади, деймоқда мустақил таҳлилчилар.


23:30 03 Июн 2020\n14:06 22.09.2019 (Янгиланган 14:13 22.09.2019) Ҳавола олиш\nТОШКЕНТ, 22 сен – Sputnik. “Ростов” футбол клуби ҳужумчиси Элдор Шомуродов Россия премьер-лигаси ҳужумчилар баҳсида етакчисига айланди, деб хабар қилмоқда клуб матбуот хизмати.\n“Тамбов” клуби билан бўлиб ўтган ўйиннинг 27 дақиқасида ўзбекистонлик ҳужумчи ҳисобни очди. Элдор ушбу голни ўзининг одатий услубида - боши билан урди. Видеони кўрган ҳар бир киши ушбу гол ишониб бщлмайдиган даржадада маҳорат ва тезлик билан урилган чиройли гол бўлганини тан олади. Афсуски бу "Ростов"нинг ягона голи бўлди. Тамбовликлар эса яна иккита гол уриб учрашувнинг ғолиби бўлишди.\nАйни дамда Россия ПЛ статистикасига кўра, Шомуродов бўлиб ўтган 10та ўйинда 8та гол уриб, лиганинг биринчи сонли ҳужумчисига айланган.\nУнинг энг севимли футболчилари Фернандо Торрес, Дидье Дрогба ва "зубастик" Роналдо. Элдорнинг ўзи ҳам Европа жамоасида тўп суришни исташини, лекин ҳали “Ростов” билан 4 йиллик шартномаси борлигини айтган эди. Элдор Шомуродовнинг энг катта орзуси эса – Ўзбекистон терма жамоаси таркибида Жаҳон чемпионатига чиқишдир.


Qalampir.uz - Ўзбекистонда пул алмашадими?\n17:48, 25.09.2018 Жамият\nУшбу саволга Ўзбекистон Марказий банки ҳамда “Қишлоққурилишбанк” мутахассислари жавоб берди.\nКейинги вақтларда одамлар орасида пул алмашиши мумкинлиги ва инфляциянинг кучайиб бораётгани ҳақидаги миш-мишлар пайдо бўлди.\nАслида қачон ва қандай вазиятларда давлат пули ўзгариши мумкин? Агар шундай эҳтимол бўлса, одамлар қанча вақт олдин хабардор этилади? Нарх-навонинг ўсиш тенденцияси, инфляция даражаси борасидаги фикрларни мутахассислар қандай изоҳлайди?\nУшбу саволларга Миллий матбуот марказида Ўзбекистон Марказий банки ҳамда “Қишлоққурилишбанк”нинг қўшма анжуманида мутахассислар жавоб берди, деб хабар бермоқда ЎзА.\n– Президент Шавкат Мирзиёев барча мансабдор шахслар томонидан аҳолига реал ҳолатни ва ҳақиқий статистика маълумотларини етказиб бериш бўйича қатъий топшириқ берган. Гувоҳи бўлаётганимиздек, Ўзбекистонда инфляция яширилаётгани йўқ.\nҲозирги пайтда пулнинг алмашишига сабаб ҳам эҳтимол ҳам йўқ. Миш-мишлар одамларга қайсидир маънода огоҳлик ва профилактика чорасидек таъсир қилиши мумкин. Бироқ иқтисодий-молиявий ва банк тизимида миш-мишларга эмас расмий баёнотларга таянган маъқул.\nҚайд этиш жоизки, яқин орада сўмнинг қадри ошиши кутилмоқда. Хусусан, ялпи ички маҳсулотга тенг миқдорда маблағимиз бўлганда унинг қадрсизланиши тўхтайди. Яна инвестиция киритиш ҳажмининг ошиши ҳам пул қадрини оширади.\nТеглар:Валюта Марказий банк\n“Ўзбекистон почтаси”нинг Самарқанд филиали раҳбари катта миқдордаги пора билан ушланди\nАбдулазиз Комилов Душанбега нега боради?\nВалюта айирбошлаш шохобчасидаги амалиётлар видео кузатувга олинади\n14:44, 12.12.2018 2 228\n4 ой деганда Ўзбекистонда доллар нархи тушди\n11:46, 10.12.2018 7 655\nЖисмоний шахслардан чет эл валютасини сотиб олишга доир низомга ўзгартиш киритилади\n09:56, 05.12.2018 5 220


Болливуд юлдузи Салмон Хон ўлим билан тугаган ЙТҲ учун 5 йилга озодликдан маҳрум этилди - Zamin.uz\n13:17 / 07.05.2015\nҲиндистон суди Болливуд юлдузи Салмон Хонга унинг ўз автомобилида бошпанасиз дайдиларни босиб кетгани учун 5 йил озодликдан маҳрум этишга маҳкум қилди. Жабрланувчилардан бири олинган жароҳатлардан ҳалок бўлган, деб ёзади Kun.uz.\nЙўл транспорт ҳодисаси 2002 йилнинг 28 сенятбрида Мумбайда юз берган. Актёр ўзининг Toyota Land Cruiser автомобилида кўчада ухлаб ётган 5 кишини босиб кетган. 38 ёшли Нурулла Хон воқеа жойида ҳалок бўлган. Яна 3 нафар киши кичик жиддий жароҳатлар, яна бир киши эса кичик жароҳат олган. Салмон Хонга қасддан қотиллик қилиш бўйича айблов қўйилди.\nКўп йилилк терговдан кейин Болливуд юлдузи судда воқеа юз берганда рулда унинг ҳайдовчиси бўлганини таъкидлади, бироқ суд унинг бу важини қабул қилмади. Тергов талқинига кўра, актёр рулда маст ҳолатда бўлган.\nМамлакат қонунларига биноан, у 10 йилгача қамоқ жазосига тортилиши мумкин эди. Хон ҳимояси чиқарилган ҳукм устидан шикоят қилишни режалаштирмоқда.\nСалмон Хоннинг баъзи ҳамкасблари уни қўллаб-қувватламоқдалар. Агар актёр қамаладиган бўлса, унда бу ҳолат актёр ҳозирда иштирок этаётган бир нечта қимматбаҳо кинолойиҳаларга салбий таъсир этади. “Замин” янгиликларини “Youtube”да кузатиб боринг\nЯнгиликлар » Маданият » Болливуд юлдузи Салмон Хон ўлим билан тугаган ЙТҲ учун 5 йилга озодликдан маҳрум этилди\nБритни Спирс бойкот эълон қилди: У токи отаси васийлик қилар экан саҳнага чиқмоқчи эмас\nНик Жонас рафиқаси Приянка Чопранинг туғилган куни учун кутилмаган совға тайёрлади\n3700 йиллик табассум: Туркияда энг қадимги смайлик топилди\nМуниса Ризаеванинг онаси қизининг нима сабабдан ҳалигача турмуш қурмаётгани ҳақида гапирди\n«Ўзбекконцерт»: Жасур Умиров лицензия олишга қарор қилса, хонандалик фаолиятини давом эттиришга рухсат берилиши мумкин\nЖаҳонгир Отажонов «сиёсатдан чекингани» ва онаси учун концерт бермоқчи эканини маълум қилди


Фарид Усмон. Сигарета (ҳикоя) | www.ziyouz.uz\nБош саҳифа Ўзбек насри онлайн антологиясиФарид Усмон (1946)Фарид Усмон. Сигарета (ҳикоя)\nФарид Усмон. Сигарета (ҳикоя)\nСоҳибининг қўлида у ёққа бу ёққа чайпалиб чекилиб бораркан икковлон дўстлар, текис асфалт йўлкадан, энди рангли плиткалар ётқизилган чиройли, замонавий тарзда қилинган йўлакка чиқишди. Соҳибининг оёғидаги “шалап-шалоп” қилиб келаётган калиш янги саҳнда “шип-шип” дейишга ўтди. Бу сигаретага ёқиб тушарди. Йўл чиройли эди. Калиш эса соҳибининг одимига мос чиройли шипиллар бу нарса сигарета жонига ором бағишларди гўё.\nУ соҳибининг бармоқлари орасидан атрофга қараркан, тозалик ва ям-яшилликдан баҳри дили очилиб кетди. Завқ-шавққа тўлиб тошган қалби “кел, бир маромига етказиб қўшиқ айт,” дер, лекин соҳиби уни чекаётганидан истиҳолага борарди.\n— Ё тавба,- деди у ўзига ўзи. — Наҳотки шундай чиройли, кўркам жойга ахлат тўкишса. Қолаверса бу йўл бўлса. Йўловчилар ўтса. Яшил ўсимликларнинг нариги тарафи катта асфалт.\n— Э тавба,- деди у ичида. – Одамларга нима бўлган ўзи?! Аҳмоқ паҳмоқмасми улар. Шаҳарнинг қоқ марказида нима манзара бу?! Уларда инсоф борми ўзи?! Ҳаммаёқ, тоза, чиройли бўлсаю, ахлатни шу чиройли, покиза жойларга тўкишса. Нима деган гап бу?! Кимлар улар, ахир?! Одамми? Ё… Тозалик, озодалик қадрига етишмаса-я?!\n— Нима қилиқ бу?,- деди у кетиб бораётган соҳиби ортидан, унинг оқ тоза футболкаси ва қора шалвари, шалварининг ўнг пойчасидаги сариқ рангдаги “90” ёзувига қараб қоларкан.\n— Ҳайрият-эй, деди у чуқур бир “уф” тортиб. Шу “уф” тортишда унинг кўзидаги йилтираб турган нуқтага ўхшаш чўғ тупроқдаги намга тегиб ўчиб бўлган эди.\n← Аввалги Аввалги Фарид Усмон. Сабаби — тирикчилик (ҳикоя)\nКейинги → Кейинги: Фарид Усмон. Қулоқсиз ёнғоқ (ҳикоя)


Android смартфонларда қулоқчинлар учун тешиклар олиб ташланмоқда\n23:29 / 04.10.2016\nUSB Audio Device Class 3.0 стандарти USB Type-C портидан аудиоқурилмаларни ёқиш учун фойдаланишга имкон беради. Бундан ташқари, эндиликда қулоқчинлар ва акустик тизими ишлаб чиқарувчилар смартфон, планшет ва компьютерларда исталган USB-C тешикларига мос келувчи маҳсулотларни яратиши мумкин. Техник хусусиятлар портни ҳам аналогли, ҳам рақамли овозлар учун ишлатса бўлади.\nUSB Type-C кўплаб аввалги Android-флагманларда қувватлаш учун ишлатилади, шу сабабли таҳлилчилар фикрича, янги стандарт туфайли ишлаб чиқарувчилар 2017 йилнинг ўзида қулоқчинлар учун эскирган портдан ҳалос бўлишади. Қайд этилишича, шу туфайли улар замонавий қурилмаларнинг қалинлигини бир миллиметрга кичрайтиришга, шунингдек, корпус ичида бўш жой қолдиришга муваффақ бўлишади.\nҚулоқчинлар учун тешикдан озод бўлган смартфонлардан бири iPhone 7 бўлди.\nAndroid қулоқчин USB\nApple AirPods симсиз қулоқчинлари фойдаланиш чоғида портлаб кетди


Оғир атлетика: Ўзбекистонлик қиз бирйўла икки медални қўлга киритди - EFFECT.UZ\nСаудия Арабистонининг Жидда шаҳрида ўтказилаётган оғир атлетика бўйича ўсмирлар ўртасидаги жаҳон чемпионатида яна бир ўзбекистонлик оғир атлетикачи муваффақият қозонди.\n-55 кг вазн тоифасида иштирок этган Озода Ҳожиева 2 та медалга сазовор бўлди. Даст кўтаришда тўртинчи ўрин билан кифояланишга мажбур бўлган Озода, силтаб кўтаришда вазиятни ўнглай олди.\nЎзбекистонлик спортчи дастлабки уринишида 92 кг, иккинчи уринишда – 95 кг тошни ўзига бўйсундирди. Сўнгги уринишда эса 98 кгни кўтара олмади. Шундай бўлсада, силтаб кўтаришда Озода Ҳожиева учинчи ўринни эгаллади.\nЯкуний ҳисобга кўра, 172 кг натижа қайд қайд этган Озода иккинчи ўринни эгаллади ва терма жамоа ҳисобига жаҳон чемпионатининг биринчи кумуш медалини қўшиб қўйди.\nОғир атлетика бўйича ўсмирлар ўртасидаги жаҳон чемпионати,\n-55 кг, қизлар\n1. Эcтеп Катерин Эмили (АҚШ) 198 кг\n2. Озода Ҳожиева (Ўзбекистон) 172 кг\n3. Леон Перез (Мексика) 171 кг\nTeglar:оғир атлетик, Саудия Арабистон, Ўзбекистон


Ўзбекистонда спорт ташкилотлари энди бир ёқадан бош чиқариб ишлайди\n14.02.2018 18:02 | ЎФА\nЖисмоний тарбия ва спорт давлат қўмитаси вазирлик даражасига кўтарилгач, МОҚ президенти Умид Аҳмаджонов ҳамда спорт соҳасига янги тайинланган вазир Шоакрам Исроилов икки ташкилот ходимлари иштирокида йиғилиш ўтказди.\nҚишки Олимпиаданинг очилиш маросимида иштирок этиш учун Пхёнчханга борган, кейинроқ эса Жанубий Корея маданият, спорт ва туризм вазири билан ўзаро ҳамкорликда ишлаш миссиясини ҳал қилиш учун Сеулда бўлган МОҚ президенти Умид Аҳмаджонов Тошкентга қайтиши билан биринчи галда шу мажлисни ташкил қилди. Бундан кўзланган мақсад, спорт федерациялари, олимпия қўмитаси ҳамда соҳа вазирлиги ўртасидаги узвий боғлиқликни яратиш ва барчанинг бир мақсад йўлида бирлашишини таъминлашдан иборат эди. Токио—2020 Олимпиадасига жиддий тайёргарлик кўрилаётгани инобатга олинса, ўзаро ҳамжиҳатлик муҳим аҳамият касб этади.\nМОҚ президентлигидан ташқари, Ўзбекистон футбол ассоциациясининг биринчи вице-президенти сифатида фаолият олиб бораётган Умид Аҳмаджонов Жанубий Кореяга жўнаб кетиши олдидан икки ташкилот ўзаро ҳамкорликда ишлашини таъминлаганди. Бунда нафақат матбуот хизматлари, балки барча бўлимлар бир мақсад йўлида бирлашиши талаб этилди. Энди эса Жисмоний тарбия ва спорт вазирлиги ҳам бу ишга бош-қош бўлади.\nСпорт вазирига айланган Шоакрам Исроилов ва МОҚ президенти Умид Аҳмаджонов бунга қадар ҳам ўзаро ҳамжиҳатликда фаолият юритиб келгани сир эмас. Бу муносабатлар икки алоҳида ташкилотнинг бир мақсад йўлида бирлашишида ҳам ас қотиши шубҳасиз. Бунгача мазкур икки ташкилотнинг биринчи вице-президентлари бўлган Ойбек Касимов ҳамда Искандар Жўраевнинг ўзаро ўрин алмашиши ҳам шу йўлда хизмат қилади. Улар бир-бири билан узвий боғлиқлик ҳосил қилиши кўзда тутилган.\nУмид Аҳмаджонов йиғилиш мақсадини ходимларга тушунтирар экан, Ўзбекистон Президенти Шавкат Мирзиёевнинг бу борадаги алоҳида топшириғига урғу қаратди. Шу кунга қадар спортни ривожлантириш борасида бир қатор қарор ва фармонларга имзо чеккан Шавкат Миромонович, барча соҳаларда бир ёқадан бош чиқариб, виждон билан ишлаш кераклигини таъкидлаб келади. Спортдаги кетма-кет ўзгаришларда ҳам мана шу фалсафа ётибди дейиш мумкин.\nЭндиликда футбол ассоциациясидан тортиб, спорт вазирлигига қадар, МОҚ тасарруфида бўлган барча федерациялар ҳам ҳамкорлик қилади. Мақсад мамлакат спортини кўтариш, соҳа муаммоларига биргаликда ечим излаш, ундаги иллатларни тозалаш ва бир жойда депсиниб турган ишларни тўғри йўлга қўйиб, ривожланиш йўлига тушиб олиш. Бу ишлар Токио—2020 Олимпиадаси ва ундан кейинги йирик мусобақалар олдидан муҳим қадамлардан биридир.


Шукр қилган элда азиз » Новости Узбекистана сегодня: nuz.uz\nНовости Узбекистана → Оила → Шукр қилган элда азиз\n18-04-2018 11:03 0 462 Рейтинг1 Чоп этиш\nШукр қилган элда азиз\nЯратган ҳар бандасини ўз рисқи билан берар экан. Аллоҳ таоло неъматларининг ҳақини адо этиш фақат Аллоҳга итоат қилиш, Ўзига ҳамд айтиш, Унга шукр билдириш билан бўлади. Қуръони каримда бундай дейилган “Шукр қилувчиларни, албатта мукофотлаймиз” (Оли Имрон, 145); “Агар шукр қилсангиз ва имон келтирсангиз, Аллоҳ сизларни азоблаб нима ҳам қиларди?!” (Hисо 147); “Бандаларим орасида шукр қилувчилар оздир” (Сабаъ, 13); “Қасамки, агар шукр қилсангиз, албатта, (уларни янада) зиёда қилурман” (Иброҳим, 7).\nНеъматга шукр қилинмаса, у албатта заволга учрайди, йўқолади. Улуғ мутасаввифлардан Фузайл ибн Иёз: “Сизлар неъматлар учун доимо шукр айтмоғингиз вожибдир. Қавмдан кетган бир неъматнинг яна қайтиб келиши жуда мушкул” деган.\nМустақиллик йилларида мамлакатда Ислом дини равнақи йўлида кенг имкониятлар очилди. Эътиқод эркинлиги мамлакатимизнинг Асосий Қонуни — Конституцияда кафолатлаб кўйилди.\nБарча исломий қадриятлар — масжид ва мадрасаларнинг бинолари, нодир тарихий манбалар, осори атиқалар мусулмонларга қайтариб берилди. Уларнинг эмин-эркин ибодат қилишлари, диний таълим олишлари, диний адабиётлар ва оммавий ахборот воситаларидан баҳраманд бўлишлари учун кенг шарт-шароитлар яратилди.\nАллоҳ таоло Қуръон каримда марҳамат қилиб: “Айтинг: “Эй, Мулк (подшоҳлик) эгаси — Аллоҳ! Сен хоҳлаган кишингга ҳукмдорлик ато этурсан ва хоҳлаган кишингдан ҳукмдорликни тортиб олурсан, хоҳлаган кишингни азиз қилурсан ва хоҳлаган кишингни хор этурсан. Эзгулик сенинг қўлингдадир. Албатта, Сен ҳамма нарсага қодир зотдирсан” дейди. (Оли Имрон сураси, 26-оят).\nШундай экан азизлар, ҳар кунимизни шукуроналик умиди ила бағримизни кенг қилайлик. Бизнинг ҳар тонгимиз шукуроналик гулига буркансин. Яратганнинг неъматларига ихлос берайлик.\nРавшанбой Раимқулов “Қўйлиқ ота” жоме масжиди имом хатиби\nЎзбекистон армиясида бўйи 190 см.дан баланд бўлган ҳарбийларга қандай имтиёзлар берилади